Khalifah Al-Walid bin Abdul Malik (705-715 Masihi): Era Kemuncak Kekhalifahan Bani Umayyah di Syam

Pada setiap era empayar Islam pasti adanya zaman dianggap zaman kemuncak dan kegemilangan empayar mereka. Era kemuncak Khulafa’ Rasyidin adalah di zaman Khalifah Umar al-khattab manakala era kemuncak Bani Abbasiyah adalah pada zaman Khalifah Harun Al-Rasyid dan Khalifah Al-Makmun serta era kemuncak Kerajaan Turki Uthmaniyah adalah pada zaman Sultan Sulaiman Al-Qanuni. Sesungguhnya era kemuncak kerajaan Bani Umayyah adalah pada zaman Khalifah Al-Walid bin Abdul Malik. Mengapa dinyatakan demikian? Insya-Allah akan dijawab melalui tulisan ini.

Jika kita mempelajari Sejarah Bani Umayyah kita akan mendapati Bani Umayyah memiliki 3 generasi generasi peratama bermula pada pembunuhan khalifah Uthman yang menyaksikan pertembungan Khalifah Ali melawan Muawiyah. Manakalah generasi adalah fasa Marwan dan anaknya Abdul Malik menghadapi ibn Zubair. Generasi 3 pula adalah generasi yang cinta akan peradaban. Orang Bani Umayyah pada genarasi ketiga inilah yang berperanan membina sebuah tamadun Islam yang maju.

Sungguh dunia tidak menyedari Bani Umayyah la yang meletakkan dasar peradaban islam kemudian hasilnya dipetik dan dirasa oleh orang-orang Bani Abbasiyah. Generasi ini merangkumi khalifah al-Walid, Khalifah Sulaiman, Khalifah Umar, Khalifah Yazid II dan Khalifah Hisyam. Perletakkan dasar keamanan dan kemajuan ini sudah tentu usaha Khalifah Abdul Malik bin Marwan, apabila beliau berjaya mengamankan negara islam serta meletakkan dasar-dasar negara Bani Umayyah dengan proses Arabisasi yang dilakukan olehnya dalam pelbagai bidang. Namun segala kemajuan dirasai pada era anaknya Abdul Malik yang bernama Al-Walid. Siapakah beliau? Dan apa jasanya pada kerajaan islam?

Namaya Al-Walid bin Abdul Malik bin Marwan bin Al-Hakam. Ibunya bernama Wiladah bin Al-Abbas. Beliau adalah putera sulung khalifah Abdul Malik yang dilahirkan pada 50 H. Khalifah Abdul Malik sangat mengutamakan pendidikan anaknya. Beliau selalu memberi dorongan kepada Al-Walid agar menguasai bahasa Arab dengan baik sehinggakan berkata “yang boleh memimpin bangsa Arab hanyalah orang yang menguasai bahasa mereka dengan baik”.

Al-Walid juga sangat mencintai Al-Quran bahkan mendorong masyarakat menghafalnya dengan memberi ganjaran yang besar. Imam Al-Dzahabi dalam Siyar a’lam Nubala 4/348 meriwayatkan bahawa Ibrahim bin Abu Ablah mengisahkan “pada suatu hari al-Walid berkata kepada ku:

Berapa lama kau mengkhatam Al-Quran?”. “Dalam waktu sekian-sekian”. Jawabku. Ia berkata “Amirul Mukminin di tengah kesibukkannya dapat mengkhatam setiap 3 hari.” Al-Walid berkata “selama bulan Ramadan aku membaca Al-Quran sebanyak 17 khataman.” Setelah menceritakan kisah ini ibrahim berkata “semoga Allah merahmati Al-Walid, manakah orang sepertinya, ia membangun Masjid Damsyik ia juga memberiku beberapa potong perak untuk aku bahagikan kepada penghafal Al-Quran di Baitulmaqdis”.

Boleh dikatakan Khalifah Al-Walid banyak mengabdikan diri demi kemegahan Islam. Pada zamannya terjadi pelbagai pembukaan daerah bukan Islam. Beliau juga ingin memegahkan kerajaan Islam dengan pembinaan banggunan-banggunan mega.

Beliau juga berjaya meningkatkan pendapatan negara memanfaatkan hasil pertanian, buruh dan pembaikkan ekonomi. Walaupun Khalifah Al-Walid juga memiliki sifat diktaktor seperti bapanya Khalifah Abdul Malik, namun beliau memiliki cita-cita untu membentuk masyarakat Madani. Maka demi merealisasikan hasratnya Khalifah Al-Walid telah melaksanakan program pembanggunan dan kemajuan besar-besaran di kota-kota Islam.

Program pertamanya sudah tentu mengindahkan ibu kota Bani Umayyah iaitu Damsyik. Beliau berhasrat menjadikan Damsyik ibu kota yang sangat memikat dan indah. Maka beliau cuba memperindahkan dengan seni-seni manusia yang indah. Khalifah Al-Walid menagnggap projek ini memberi kesan positif pada agama. Maka tempat yang paling sesuai dibina adalah Masjid.

Khalifah Al-Walid ingin membina sebuah Masjid yang agung di mana tiada satu pun rumah ibadat yang sama dengannya dan menjadi salah satu keajaiban dunia. Masjid yang besar ingin dibina Khalifah Al-Walid dapat menjadi tempat rehat kepada sesiapa sahaja seperti musafir.

Dalam hal ini, Khalifah Al-Walid bin Abdul Malik berusaha menggabung seni bina Arab dan Byzantine. Maka Al-Walid ketika itu seorang putera raja melihat masjid ini perlu dibina dj tengah kota agar masjid ini dikunjungi oleh semua lapisan masyarakat. Kemudia Al-Walid menjumpai tempat yang sesuai iaitu sebuah gereja milik kristian semenjak zaman Rom lagi. Gereja itu diambil alih dan di atasnya, Al-Walid ingin membina sebuah masjid dipanggil Masjid Umawi. Khalifah Al-Walid telah menyediakan dana sebanyak 50 kotak emas dan 7 tahun wang pajak. Hal ini menyebabkan tersebar khabar khalifah Al-Walid mengambil wang rakyat secara keseluruhannya.

Maka dijawab Khalifah Al-Walid tabungan wang rakyat masih tersisa sebanyak 10 tahun wang pajak. Khalifah Al-Walid telah mengerah khidmat sebanyak 10 ribu orang perkerja untuk menjayakan projeknya. Pekerja ini terdiri darioada penduduk asli Rom yang masih tinggal, sebahagian orang Koptik dan Parsi. Orang Arab bertindak sebagai penasihat pembanggunan. Bentuk banggunan masjid ini berupa lengkungan-lengkungan, tiang-tiang serta kubah-kubah menurut seni Byzantine.

Tetapi konsep Islamik tetap dijalankan pada masjid ini sehingga hiasan-hiasan, tembok-tembok dicat dengan cat emas. Turut diletakkan juga mozaik-mozaik dalam tiang masjid sehingga masjid kelihatan berkilauan emas. Seakan-akan api obor menyala indah sehingga Damsyik dianggap salah satu daripada keajaiban seni dunia.

Khalifah Al-Walid tidak melaksanakan pembanggunan masjid di Damsyik sahaja tetapi beliau memerintahkan gabenor-gabenornya membangunkan masjid yang indah di wilayah mereka menggunakan wang negara. Khalifah Al-Walid turut meneruskan usaha bapanya dalam membangunkan Masjid al-Aqsa di Jerusalem. Al-Walid juga menugaskan gabenor Madinah iaitu Umar bin Abdul Aziz untuk memperluaskan masjid Nabawi sehingga masjid kelihatan baru dan indah.

Khalifah Al-Walid juga berusaha membantu orang-orang yang lemah. Baginda membina rumah sakit untuk orang sakit kusta. Beliau juga menugaskan para pegawai untuk membantu orang buta. Orang yang tidak boleh berdiri juga harus mendapatkan khidmat pembantu. Beliau juga memberikan wang kepada fakir miskin.

Kota Damsyik juga sangat terang pada waktu malam. Khalifah Al-Walid memerintahkan setiap jalan diterangi sehingga jalan kelihatan bagai permata yang berkilauan. Jalan-jalan yang rosak turut dibaiki serta sumur-sumur didirikan untuk pengambilan minyak. Khalifah Al-Walid turut melarang orang fakir meninta-minta kerana wang di baitulmal sudah cukup untuk mereka.

Khalifah Al-Walid berusaha meningkatkan hasil pertanian dengan memperbaiki tanah-tanah di Iskandariah. Khalifah Al-Walid inginkan konsep permerintahan bercorak Arabis dan Islami. Maka beliau hanya menetapkan jawatan tertinggi untuk bangsa Arab sahaja. Khidmat keluarga Sarjun bin Musa telah dihentikan dan diganti oleh orang Arab berbangsa Islam.

Khalifah Al-Walid turut ingin memperkuatkan lagi kekuasaan Islam dengan melakukan perluasan kuasa Islam secara besar-besara. Pasukan Islam yang dibentuk berjaya maju menawan benteng-benteng yang tidak pernah dijangkau kaum muslimin sebelum mereka. Strategi Al-Walid adalah menghantar 3 pasukan islam dalam medan pertempuran pada waktu yang sama. Ia ingin pasukannya tersebar di semua daerah. Startegi ini tentunya gila dan berbahaya kerana tindakan membuka medan peperangan yang banyak dalam satu masa sangat berisiko.

Namun Al-Walid tidak menghiraukannya dan menganggap strateginya ini adalah sunnah Khalifah Abu Bakar, Khalifah Umar dan Khalifah Uthman yang selalu membuka pertembungan dari pelbagai arah yang dianggap Al-Walid rahsia kejayaan islam. Idea Al-Walid ini sungguh dasyat kerana bertapa luasnya wilayah Kuffar ditawan iaitu di daerah Sind, daerah asia tengah sehingga Armenia, Maghribi dan Andalusia (sepanyol). Walapun gerakan ini dipinpin oleh jeneral yang berbeza tetapi strategi mereka adalah sama.

Setiap pasukan harus bergerak dari satu daerah ke satu daerah dengan pantas. Pasukan Islam tidak boleh duduk diam tetapi harus terus menakluk wilayah di hadapan mereka. Penduduk tempatan diberi amanah menjaga wilayah ditawan namun jika berkhianat, padah nasibnya. 4 jeneral yang bertanggung jawab ialah al-Hajjaj menghantar tentera dipimpin Muhammad bin Al-Qasim ke Sind dan Qutaibah bin Muslim ke Asia Tengah. Musa bin Nushair menghantar Tariq bin Ziyad menakluk Andalusia di Eropah manakala adik Al-Walid, Maslamah menghdapi Rom di Afrika Utara.

Wafat

Al-Walid meninggal pada 96 H dan digantikan oleh adikanya Sulaiman. Beliau meninggalkan sebuah negara yang besar dan maju. Imam Al-Dzahabi berkata dalam siyar “ia memiliki sifat sewenang-wenang dan diktaktor pada eranya. Namun, ia memberi santunan kepada ahl fiqh, anak yatim, orang cacat dan orang lemah.semoga Allah memberi ampunan kepadanya.”


Friendster: Kisah Gah Lagenda Media Sosial Yang Sudah Mati

“Join Friendster.”

Itulah pujukan ringkas Friendster pada laman hadapan mereka.

Friendster adalah pelopor social networking dengan dilancarkan pada Mac 2002 berasal dari gabungan Friends + Napster.

Pada 2003 Friendster terus berkembang dan di Malaysia pada 2004 Friendster mendapat smbutan hangat.

Era Gemilang

Friendster menjadi media sosial pertama yang mencecah komuniti sejuta meskipun media sosial seperti Myspace pada 2004 dikatakan lebih banyak page views berdasarkan unique visitors.

Pada tahun 2003, google nak membeli Friendster dengan harga pembukaan $30 juta namun friendster menolak terus.

Ini kerana mereka mahu pengguna mereka lebih kekal privacy berbanding google yang tak cukup telus dalam isu menjaga privasi.

Dasar friendster ini telah ditiru blackberry yang benar benar tegas dalam isu pemilikan persendirian/private.

Sebab tu banyak negara dan agensi kerajaan menggunakan blackberry untuk tugasan rasmi.

Namun ia dianggap salah satu kesilapan terbesar friendster yang mungkin boleh mendapat harga 2 kali ganda jika negotiation diteruskan. Boleh joli macam Tom Myspace.

Namun dengan perkembangan Facebook pada 2004, Google tidak ada minat lagi nak membida Friendster selepas reputasi facebook yang dianalisis oleh pakar google sebagai akan menjadi fenomena.

Pada 2005 Friendster dikatakan telah berkurangan pengaruh di USA.

Dan pada 2006, boleh dikatakan Friendster telah ‘mati’ di USA.

Produk Kanada ini bagaimanapun masih digunakan meluas di Asia terutama Asia Tenggara pada 2006.

Pada era friendster dulu, adalah zaman remaja mula berjinak jinak dengan dunia mencari hostpot dan budaya starbuck mula berkembang sebab masa tu mana ada mamak dan kedai Tomyam berwifi.

Di universiti atau kolej, para student akan berkumpul ramai ramai di hostpot area dan layan friendster sambil belajar dan buat assignment.

Masa ni, pada awalnya tak ada gadget handheld sangat digunakan untuk akses friendster. Internet mahal.

Sebab tu masa ni tak anti sosial sangat. kalau kau main futsal, waktu tunggu turn pun kau tak adelah mengadap friendster sahaja.

Adalah masa kau bersembang. Masa ni, kalau lepak kawan kawan, nak suruh diorang add kena ingatkan pakai SMS, sebab bukan macam sekarang.

‘Apa FB kau? Aku nak add’ sambil pegang fon.

Pelajar universiti dan kolej antara golongan yang menjadi addict kepada friendster. Peneman ketika buat assignment dan study.

Di Malaysia, remaja akan menghabiskan masa di cybercafe hanya kerana Friendster dan Myspace.

Dengan feature yang lebih personalize seperti plug in media player seperti dengar lagu dan penukaran layout, friendster sangat disenangi dan boleh customize.

Masa ni, tak ada status dan komen yang terlalu merapu sebab user adalah sedikit dan masa berfriendster amat terhad.

Jarang remaja yang ada kemampuan membeli gadget dan hanheld devices seperti sekarang.

Cuma dibawah 5% budak 10 tahun ada friendster dan ini menyebabkan kes komen tak matang sedikit.

Cuma sedikit pak cik mak cik yang ada friendster. Komuniti media sosial zaman Friendster ada kelas tersendiri.

Cuma gambar terbaik yang diupload kerana ia bukan lah few second work macam sekarang.

Dulu sedikit saja yang ada handheld yang boleh direct ke friendster. Machine utama adalah laptop atau PC.

Jadi kerja upload gambar adalah dari handphone transfer ke laptop menerusi memory card reader 15 hengget.

Atau masuk pendrive dan upload di CC atau laptop member.

So proses yang leceh dan masa terhad nak berfriendster ni buatkan kau lebih hargai masa untuk update benda dalam profile.

Bukan hari hari kau nak angkat laptop ataupun ada wifi.

Kita boleh view sapa yang usha profile kita dan tarik senyum sampai ke telinga kalau ex kau pun usha. Cehhh….

Menuju Kematian

Pada 2007, Facebook mula mendominasi Malaysia dan dan pada 2008 ramai rakan sebaya mulai mempengaruhi kita untuk beralih ke FB.

Namun sebagai macai tegar Friendster kita akan cakap, tak nak la FB, susah, friendster lagi best ramai member.

Pada 2008 baru kita semakin menerima pelawaan bertukar ke FB dan friendster kita semakin sunyi dan paling bosan bila orang yang kita selalu usha pun dan berfb.

Lepak dimeja, geng FB mulai mencari downline dengan testimoni beramai ramai.

Boleh la korang tag nama rakan korang yang meracun korang berhijrah dari Friendster ke Facebook.

Pada 2010, friendster merosot teruk penggunaan di dunia termasuk Malaysia. Pengguna friendster memang ramai masih di Asia Tenggara masa tu.

Statistik

2009 – 11+ juta users2010 – 8.2 juta users

Satu angka mendadak dan kesan daripada semakin ramai ke FB, kita kehilangan komuniti di friendster dan pada 2010 juga friendster hampir mati di Malaysia.

FB berterusan mengupdate feature dan intergrasi dengan apps lain dan friendster gagal bersaing

Pada 2011, usahawan Malaysia, Vincent Tan (MOL) telah membeli Friendster dengan nilai sekitar $26 juta untuk menjadi media sosial kepada gamers.

Vincent Tan and team mengumumkan akan menukar Friendster kepada komuniti gaming daripada yang sedia ada.

Mereka menyatakan, mereka tak mahu menyaingi FB tetapi mahu melengkapkan FB.

Pada 2011 Friendster telah memadam semua gambar dan profile ditukar kepada avatar tertentu.

Ramai yang tak alert dan tak tahu serta kecewa dengan tindakan friendster yang tak berusaha mencari alternatif memulangkan gambar ke email atau notis hebahan yang lebih baik.

Jadi pengguna friendster still boleh log in menggunakan username dan password lama tetapi sangat kecewa bila profile menjadi kartun.

Pada 14 June 2015, friendster lenyap terus.

Bersemadilah sebuah kuasa media sosial pada 2011.

Tq Friendster sebab menjadi sebahagian daripada zaman remaja kami.

Dan saya tetap kecewa bila gambar saya terutama yang ketika konvo hilang macam tu.

Dahlah hdd laptop lama saya dah hancur. Tak lupa juga gambar dengan Mas Idayu dan Nasha Aziz.

Ingat tak layout terakhir atau favourite anda dan apa status terakhir anda?

Ada tak yang bercinta di friendster dan kemudian ke jinjang pelamin dan hari ini dah ada anak-anak?

**Siapa baca habis confirm kaki friendster.


Piala Dunia Qatar 2022 – Persiapan Paling Berdαrαh Dalam Sejarah?

Qatar memang sebuah negara yang kecil. Keluasannya cuma 11,571 km². Untuk berikan gambaran, ia lebih kecil berbanding Terengganu (13,035 km²). Ia juga tujuh kali lebih kecil berbanding jirannya di timur, iaitu Emiriyah Arab Bersatu.

Namun begitu, ia memiliki kekayaan luar biasa. Menurut Global Finance Magazine, Qatar menduduki tangga keempat sebagai negara paling kaya di dunia pada tahun 2021 – menyusuli Luxembourg, Ireland, dan Singapura (berdasarkan nilai GDP-PPP). Populasinya yang hanya seramai 2.9 juta orang juga membolehkan Qatar selesa dengan KDNK per kapita yang tinggi.

Apa pun, kaya bukanlah segala-galanya. Sebagai negara yang kecil, Qatar jelas kekurangan satu perkara – iaitu tenaga manusia. Ini terutama bagi melaksanakan beberapa projek mega, seperti persiapan Piala Dunia 2022.

Kejohanan kuadrenial itu sememangnya penting buat seluruh dunia. Cuma tentunya, ia menyimpan makna yang lebih istimewa buat Qatar. Lebih-lebih lagi selepas negara itu mengharungi tahun-tahun yang mencabar.

Sepanjang dekad lepas, imej Qatar banyak kali tercalar. Baik kerana skandal rαsυah dengan FIFA (Qatar didakwa ‘membeli tiket penganjuran Piala Dunia) mahupun tuduhan mendanai kegαnαsan (Qatar dituding oleh Trump konon membekali kumpulan penggαnαs di Timur Tengah) yang sekali gus membawa kepada Krιsιs Teluk 2017.

Ini belum lagi mengambil kira pandangan serong – terutama oleh Barat – terhadap negara itu berkenaan beberapa isu sosial seperti dιskrιmιnasi wanita (berkait hukum syariah), pembatasan hak bersuara (misalnya kes seorang penyair ditαngkαp kerana mengkrιtιk Emir), dan penghαrαmαn el-gi-bi-ti (sampaikan Human Rights Watch gesa Qatar supaya mansuhkan akta berkaitan menjelang 2022).

Jadi, penganjuran temasya yang besar seperti Piala Dunia ini bagaikan talian nyawa buat Qatar. Yakni, untuk mengembalikan kredibiliti dan imej baiknya di mata dunia. Tambahan, ini memang kali pertama negara majoriti Muslim menjadi tuan rumah bagi kejohanan tersebut sejak ia dipertandingkan pada tahun 1930.

Justeru di samping membaiki imej, penganjuran ini juga merupakan salah satu usaha Qatar dalam memperkasa kuasa lunak negara – persis seperti Cool Japan dan Hanryu (Gelombang Hallyu) yang terbukti berjaya mengangkat nama Jepun dan Korea pada hari ini.

Cuma sayang, apa yang sepatutnya menjadi remedi buat Qatar ternyata berubah menjadi trαgεdi. Februari lepas (tepatnya pada 23 Februari 2021), laman The Guardian menyiarkan satu rencana berjudul “6,500 migrant workers have dιεd in Qatar since World Cup awarded.”

Dalam perenggan pertama sahaja, penulisnya melaporkan, “Lebih 6,500 pekerja asing dari India, Pakistan, Nepal, Bangladesh, dan Sri Lanka menιnggαl dunia di Qatar sejak negara itu memenangi hak penganjuran Piala Dunia sepuluh tahun lepas.”

Iya, lebih 6,500 nyawa melayang. Dan jumlah sebenar dipercayai jauh lebih tinggi. Ini kerana jumlah tersebut tidak merangkumi kemαtιαn pekerja dari beberapa negara lain seperti Filipina dan Kenya. Kemαtιαn yang berlaku pada penghujung 2020 juga tidak disertakan.

Dengan tarikh temasya yang semakin hampir, memang tiada apa dapat menghentikan Qatar. Tumpuan juga tercurah sepenuhnya kepada pelaksanaan projek-projek mega yang dirancang – melibatkan tujuh buah stadium, sebuah lapangan terbang, sebuah bandar (bandar Lusail), dan belasan projek penambahbaikan utiliti seperti jalan raya dan sistem pengangkutan awam.

Untuk menjayakan segala rancangan itu, Qatar memerlukan jutaan tenaga manusia. Justeru ia mengambil kira-kira 1.2 juta pekerja asing – kebanyakannya dari India, Pakistan, Sri Lanka, Filipina, Nepal, dan Bangladesh.

Tentu sekali, permintaan tinggi ini mengundang serba-serbi masalah. Paling utama adalah masalah berkaitan pengurusan pekerja – yakni, persetujuan antara ejen dan pekerja. Di negara-negara Teluk seperti Qatar, Bahrain, dan UAE, wujud satu sistem yang dikenali sebagai kafala.

Menerusi sistem ini, pekerja asing tidak dibenarkan menukar kerja atau meninggalkan negara tanpa kebenaran ejen. Pasport mereka juga dipegang dan bukan satu hal jarang untuk bayaran disekat. Yakni, pekerja terikat dengan ejen.

Sampaikan timbul spekulasi kononnya kafala ini adalah satu bentuk perhαmbαan moden. Apapun berbanding negara-negara lain, kafala di Qatar lebih longgar sebagaimana yang dapat dilihat menerusi rajah di bawah.

Namun, ini sama sekali tidak melenyapkan realiti yang dihadapi oleh pekerja-pekerja asing di sini. Baik ia berkaitan suasana kerja, kebajikan, mahupun pembayaran.

Contohnya dalam laporan yang dikeluarkan oleh Amnesty International pada tahun lepas, ada satu kes di mana seorang pekerja disuruh membayar 6,000 riyal (RM6,844) – bersamaan gajinya lima bulan – kerana mahu menukar kerja. Pada tahun lepas juga, sebanyak 13,724 dεndα dikeluarkan kepada syarikat-syarikat yang melanggar hak pekerja – melibatkan saman, penutupan tapak, dan hυkυman pεnjαrα.

Kesemua tindakan undang-undang ini bagaimana pun dilihat belum memadai untuk menghentikan trαgedi kemαtiαn pekerja asing. Lebih 6,500 orang – masing-masing mempunyai keluarga di negara asal – hilang nyawa. Sebahagiannya akibat strok haba lantaran perlu bekerja di bawah cuaca sepanas 50. Macam Mohammad Shahid Miah, dia meninggαl akibat terkena renjatan elektrik selepas rumahnya digenangi air – isyarat betapa kebajikan pekerja diabaikan.

Berita ini memang menghibakan. Mana tidaknya, demi prestij Qatar dan kelangsungan temasya besar, lebih 6,500 orang terkοrbαn. Angka ini bukan kecil, lebih-lebih lagi jika kita bandingkan dengan angka kemαtιan pekerja semasa pembinaan projek mega lain.

Burj Khalifa dan LotteWorld Tower misalnya mengοrbαnkan tiga orang pekerja setiap satu.  Pembinaan Golden Gate Bridge pula meragut 11 nyawa dan 27 orang lagi semasa mendirikan Brooklyn Bridge. Menara Eiffel dan Lakhta Center pula bersih daripada sebarang kasualti. Erti kata lain, kesemua enam projek mega di atas meragut 44 nyawa berbanding 6,500 bagi persiapan Piala Dunia Qatar.

Jika dibandingkan dengan edisi sebelumnya pula, persiapan di Russia (2018) mengambil 21 nyawa sementara angka kemαtιan di Brazil (2014) adalah 8 orang. Bila digabungkan kedua-duanya, maka jumlah kemαtιan adalah 29 nyawa. Jauh lebih kerdil berbanding apa yang berlaku di Qatar.

Ini sekali gus menimbulkan satu pertanyaan, “Adakah persiapan bagi edisi kali ini merupakan yang paling berdαrαh dalam sejarah?”

RUJUKAN:

Bouamri, Ayoub. (2021, 11 December). Qatar Worked 6,500 Laborers to Dεαth. An Injustice.

Pattison, Pete & McIntyre, Niamh. (2021, 23 February). Revealed: 6,500 migrant workers have dιεd in Qatar since World Cup awarded. The Guardian.

Spark, Laura Smith, et al. (2013, 3 October). Qatar defends 2022 World Cup project amid migrant worker αbυsε. CNN World.


Peluang Menghantar Nama Anda Ke Marikh

Pihak
NASA telah membuka peluang kepada orang ramai untuk mendaftar nama dan
membolehkan nama anda di hantar ke Planet Marikh melalui ‘ Mars 2020 ‘ iaitu
perayau yang akan dilancarkan ke Marikh dari Bumi pada tahun 2020 yang akan
datang .

Untuk mendaftar , sila ke laman:

*Setelah nama anda didaftarkan , anda akan diberikan

‘ pas berlepas ‘ seperti gambar yang tertera di atas

Untuk pengetahuan semua,  perayau Mars 2020 dijadual dilancarkan dari Bumi menuju ke Marikh pada bulan Julai atau ogos 2020 dan dijangka tiba di kawah

Jezero
, Marikh pada bulan Februari 2021 .

Ini
bukanlah pertama kali NASA membuka peluang kepada orang ramai untuk menghantar
nama mereka ke Marikh  .

Sebelum
misi ‘ Mars 2020 ‘ , melalui misi ‘ Insight ‘ , seramai 2429807 orang telah
mendaftar nama dan memiliki pas berlepas yang membolehkan nama mereka di hantar
ke Marikh .

Nama
– nama yang didaftarkan akan  dimasukan
ke dalam Cip mikro yang diletakkan pada pendarat Insight .

cip
mikro tersebut dibawa ke Marikh melalui pendarat InSight yang telah tiba di
permukaan Marikh pada tahun 2018 yang lalu .

Daripada
2429807 ,

9080
nama adalah dari Malaysia

Sama
konsep seperti misi Insight , melalui misi Mars 2020 , nama anda juga akan dimasukkan
 ke dalam Cip mikro dan kemudian
diletakkan pada pendarat tersebut

Tarikh
akhir pendaftaran adalah pada 30 September 2019 .

Kurang
sebulan sahaja lagi masa yang tinggal sebelum peluang ditutup .

JANGAN
LEPASKAN PELUANG !

Bacaan tambahan :-

Mars 2020 Mission


Ukhuwah: Jaulah Sampai Syurga.

“Tidaklah dua orang muslim yang berjumpa, lalu kedua-duanya berjabat tangan kecuali diampunkan dosa mereka sebelum berpisah.” (Hadis riwayat Abu Daud)

Mari kita hayati kisah pendek yang diriwayatkan oleh Imam Malik RA di dalam kitab al-Muwatha’, daripada Abi Idris al-Khaulani RA, ia berkata,

“Aku pernah masuk ke salah sebuah masjid di Damaskus. Tiba-tiba aku terjumpa seorang pemuda yang murah dengan senyuman dan dikerumuni oleh begitu ramai orang. Andai ada perselisihan faham dalam kalangan mereka, maka akan dikembalikan permasalahan itu tadi kepada pemuda tersebut untuk diminta kata-kata mutiara daripadanya. Aku bertanyakan perihal pemuda tersebut. Lalu orang-orang di sana menjawab bahawa dia ialah Muaz bin Jabal.

Pada keesokan harinya, awal pagi lagi aku sudah datang ke masjid dan kudapati dia sudah berada di sana dan sedang menunaikan solat. Kubiar dia hanyut dalam solatnya sehingga dia selesai lantas aku temui dan kuucapkan salam kepadanya. Kukatakan bahawa dengan nama Allah kucintainya ; pemuda itu. Seraya memegang pundakku, dia pun menjawab, bergembiralah kerana sesungguhnya aku pernah mendengar Nabi Muhammad SAW bersabda bahawa Allah SWT berfirman, cinta-Ku pasti akan mereka diperoleh bagi orang-orang yang saling memadu kasih kerana Aku, saling menziarahi dan memberi kerana Aku.”

APA ITU UKHUWAH?

Ramai dalam kalangan kita yang berkemampuan untuk menyebut frasa ini. Tetapi sayangnya tidak membenam di kebun hati lalu mekar menjadi pohon yang ranum dengan buah-buah ukhuwah yang manis. Ramai dalam kalangan kita yang pandai memberikan hujah-hujah berkenaan perihal ukhuwah ini, tetapi sayang tidak ramai yang mampu menggalas atau merealisasikan manhaj ukhuwah yang dibawa oleh Nabi Muhammad SAW dan para sahabat.

Takrif ukhuwah menurut as-Syahid Imam Hassan al-Banna ialah keterikatan hati dan jiwa antara satu sama lain bertautkan dengan benang akidah yang kukuh. Melalui definisi ini, maka lahirlah frasa ukhuwah Islamiyah. Ada beberapa hakikat ukhuwah Islamiyah yang digariskan oleh beliau. Antaranya merupakan salah satu nikmat pemberian Allah SWT, ditamsilkan sebagai tali tasbih, sebagai salah satu arahan yang bersifat Rabbani dan menjadi cermin kepada kekuatan iman.

Ukhuwah Islamiyah bersifat abadi dan universal kerana diikat oleh benang akidah dan ditenun oleh jarum syariat Islam. Oleh hal yang demikian, maka hilanglah sebarang bentuk ikatan yang bersifat temporari seperti ikatan kerana keturunan, harta atau kerja. Silih berganti sahabat yang singgah pada pondok usang kehidupan kita dan itu ialah lumrah dalam kehidupan. Kerana hidup di dunia itu sendiri merupakan satu persinggahan yang sementara.

Ada yang singgah kerana ingin membangkitkan nostalgia lama (tarikhan), ada yang datang atas dasar keperluan kerja atau usaha (tijaratun), ada juga yang bertentang empat mata atas urusan atau kepentingan politik (siyasiyan) dan bahkan tidak sedikit pula yang berjumpa dalam kesukaan atau minat yang sama (hubban).

Akhirnya, ukhuwah sebenar yang dibawa oleh Nabi Muhammad SAW dan para sahabat ialah ukhuwah fillah iaitu hubungan persahabatan semata-mata kerana Allah SWT. Saling mencintai dan dicintai atas akidah yang sama dan semata-mata ingin mendapatlan keredaan daripada Maha Pencipta.

Sentiasa bergumul dalam majlis ilmu, majlis zikir dan majlis bersama-sama para alim ulama. Subhanallah! Persahabatan yang terikat kerana ingin merebut cinta Allah dan rasul-Nya ialah ikatan yang tidak hanya dinikmati ketika di dunia, malah dinikmati di syurga nanti.

TANGGA-TANGGA UKHUWAH.

Ukhuwah merupakan satu perkara yang bersifat praktikal dan bukan teori semata-mata. Justeru, ada beberapa tangga atau peringkat-peringkat dalam ukhuwah yang kita semua harus ambil cakna.

یا أُّ َیهَا َّ الناسُ إَِّ نا خَلقَْناكُمْ مِنْ ذَكَرٍ وَُأنْثى وَجَعَلَْناكُمْ شُعُوًبا وَقََباِئلَ لَتعَارَفُوا إَِّ ن أَكْرَمَكُمْ عِنْدَ َّ اﷲِ أَتْقَاكُمْ إَِّ ن َّ اﷲَ عَِلیمٌ خَِبیرٌالحجرات

“Hai manusia! Sesungguhnya Kami menciptakan kamu daripada seorang lelaki dan perempuan serta menjadikan kamu berbangsa-bangsa dan bersuku-suku supaya kamu saling mengenal. Sesungguhnya, orang yang paling mulia dalam kalangan kamu di sisi Allah SWT ialah yang paling bertakwa. Sesungguhnya Allah Maha Mengetahui lagi Maha Mengenal.”

Daripada Abu Hurairah RA, Nabi Muhammad SAW pernah bersabda,

“Barangsiapa yang menghilangkan kesusahan daripada seorang muslim, nescaya Allah SWT akan menghilangkan satu kesusahan daripadanya pada hari kiamat kelak.

Barangsiapa yang menutupi aib saudaranya, nescaya Allah SWT akan menutupi

aibnya pada hari kiamat kelak. Allah SWT sentiasa menolong seorang hamba selama dia menolong saudaranya.” (Hadis Riwayat Muslim)

Saling membantu dalam menjalankan kebaikan adalah sebaik-baik pertolongan dan nikmatnya iman dan ukhuwah akan dapat dirasai pada ketika itu. Hal ini kerana, fitrah manusia itu lemah dan suka akan kebaikan. Jadi, dengan memberikan bantuan ke arah kebaikan, perkara ini secara langsung dapat memenuhi fitrah kita sebagai seorang insan yang lemah. Subhanallah!

Menanggung rasa sedih dan susah bersama. Jika ada permasalahan, akan diselesaikan dengan berunding dan saksama. Jika peha kanan dicubit, maka peha kiri pun turut terasa jua sakitnya. Menjadi bahu dan telinga kepada saudara kita sekiranya ada masalah yang ingin diluahkan. Andai saudara itu mempunyai masalah dalam aspek kewangan, maka kita dengan besar hati menghulurkan bantuan kepadanya.

Dalam masa yang sama, rakannya sedang mengalami kesempitan ekonomi dan gagal dalam peperiksaan. Tetapi atas dasar pemahaman ukhuwahnya yang tinggi dan didasari dengan cinta kepada Allah SWT dan rasul-Nya, dengan besar hati dia membantu sahabatnya tadi tanpa mengambil kira keadaan diri sendiri yang telah pun mengalami kesukaran.

عَنْ أَِبي حَمْزَةَ أََنس بْنِ مَاِلكٍ رَضِيَ اﷲُ عَنْهُ، خَادِمِ رَسُوْلِ اﷲِ صََّ لى اﷲُ عََلیْهِ وَسََّ لمَ عَنِ َّ النِب ِّ ي صََّ لى اﷲُ عََلیْهِ وَسََّ لمَ قَالَ : لاَ

یؤْمِنُ أَحَدُكُمْ حََّ تى یحِ َّ ب لأَخِیْهِ مَا یحِ ُّ ب لنفْسِهِ

“Tidak beriman seseorang antara kamu sehingga kamu mencintai saudaramu seperti mencintai dirimu sendiri.” (Hadis riwayat Bukhari-Muslim)

BAGAIMANA NAK RASA NIKMAT UKHUWAH INI?

Seperti yang telah dikatakan sebelum ini, ukhuwah bukanlah satu perkara yang bersandarkan teori semata-mata. Bahkan dalam berukhuwah, kita harus mempunyai skil dan kebolehan untuk mengadaptasikan dalam keadaan yang pelbagai. Ringkasnya, ukhuwah merupakan satu konsep yang mementingkan praktikal di samping pengukuhan teori.

Katanya nak masuk syurga sama-sama, jadi adakah wajar kita bersahabat atas urusan ‘game’ semata-mata? Sudah tentu tidak. Kita sewajarnya bergerak seiring dengan perkara yang kita dan sahabat kita cita-citakan ; berkawan sampai syurga!

Jadi, dengan keterbatasan ilmu dan kebolehan yang begitu cetek, saya akan cuba senaraikan beberapa garis panduan untuk kita merasakan nikmat iman dalam berukhuwah.

“Apabila seseorang mencintai saudaranya, hendaklah dia mengatakan cinta kepadanya.” (Hadis riwayat Abu Daud-Tirmidzi)

Umar al-Khattab pernah berkata,

“Aku meminta izin kepada Nabi Muhammad SAW untuk mengerjakan umrah. Lalu baginda mengizinkan aku. Beliau bersabda, “Jangan lupakan kami dalam doamu wahai saudaraku.” Kemudian baginda mengeluarkan satu kalimat yang sangat menggembirakan bahawa aku mempunyai keberuntungan dengan kalimat itu di dunia.” (Hadis riwayat Abu Daud-Tirmidzi)

“Janganlah kamu meremehkan kebaikan sekecil apa pun, walau sekadar bertemu saudaramu dengan wajah ceria.” (Hadis riwayat Muslim).

“Pasti akan mendapat cinta-Ku pasti akan mereka diperoleh bagi orang-orang yang saling memadu kasih kerana Aku, saling menziarahi dan memberi kerana Aku.” (Imam Malik dalam al-Muwatha’)

“Tidak ada dua orang muslim yang berjumpa lalu berjabat tangan melainkan dosa mereka diampuni sebelum berpisah.” (Riwayat Abu Daud)

KESIMPULANNYA.

Ulama pernah berkata bahawa mempunyai sahabat yang baik dan beriman merupakan nikmat terbesar setelah iman dan Islam. Memang benar. Sahabat yang baik dan beriman ialah mereka yang sentiasa menegur apabila kita ada kesalahan, sentiasa menarik tangan dan kaki kita untuk berada pada landasan Allah SWT dan mereka yang sentiasa ada sewaktu suka dan duka.

Antara tunjang utama dalam ukhuwah ialah cinta. Tingkatan cinta yang paling rendah ialah husnudzon iaitu bersangka baik. Perasaan ini menggambarkan seseorang itu mempunyai hati yang bersih daripada sifat hasad, benci dan dengki.

Malah, perasaan ini juga menunjukkan bahawa seseorang itu jauh sekali suka akan permusuhan tetapi lebih cinta akan kedamaian.

Islam menginginkan agar cinta dan persaudaraan sesama manusia mampu untuk menjalar dalam setiap lapisan masyarakat dan bangsa, lalu mekar dalam sanubari menjadi pohon yang mampu memberikan teduhan kepada semua. Buah cinta dapat dinikmati bersama sambil bersama-sama menceritakan dengan hebat dan sayangnya Allah SWT kepada kita. Hakikatnya, Islam itu sendiri bersifat holistik dan menyeluruh. Tidak dapat dipisahkan daripada setiap perkara dalam kehidupan kerana Islam melengkapi fitrah manusia yang lemah dan cinta akan kebaikan.

Moga-moga dengan usaha kita menerapkan cinta dan reda Allah SWT dalam bersaudara, kita akan dibangkitkan bersama-sama dengan orang yang kita cinta. Dan sebesar-besar cinta kita serahkan kepada Allah SWT dan Nabi Muhammad SAW.

Semoga kita berjumpa di syurga!

Sumber rujukan :


Olimpik Tangguh Lagi Kalau Covid-19 Berterusan

Jawatankuasa penganjur Sukan Olimpik Tokyo 2020 memberi amaran sekiranya pandemik Covid-19 terus berlaku pada tahun hadapan, temasya Sukan Olimpik yang akan diadakan pada 23 Julai 2021 akan dibatalkan terus. Kenyataan tegas itu dikeluarkan oleh presiden jawatankuasa Tokyo 2020, Yoshiro Mori.

Semasa ditanya media sama ada Sukan Olimpik Tokyo bakal ditangguhkan lagi sekiranya Covid-19 terus berlaku, Mori menjawab, “Tidak, ia akan dibatalkan pada ketika itu juga. Sukan Olimpik pernah dibatalkan pada masa silam akibat masalah seperti p3rang. Ketika ini, kita melawan musuh halimunan.”

Bagaimanapun pada masa sama, Mori menegaskan pihak jawatankuasa masih berusaha untuk memastikan temasya Olimpik Tokyo 2021 dapat direalisasikan. Tambahnya, penganjuran temasya itu menjadi lebih istimewa berbanding temasya-temasya Sukan Olimpik lain kerana menandakan kejayaan dunia mengatasi Covid-19.

Sementara itu, pakar perubatan Jepun terkenal Yoshitake Yokokura berpandangan agak sukar untuk menganjurkan Sukan Olimpik selagi mana tiada vaksin Covid-19 yang efektif wujud. Presiden Persatuan Perubatan Jepun itu berkata, “Saya mahu percaya bilangan pesakit yang dijangkiti semakin berkurangan. Tetapi kadar pengujian Covid-19 masih lagi tidak mencukupi jadi agak sukar untuk kita menilai.”

Berdasarkan rekod terkini yang dibuat oleh Universiti Johns Hopkins, Jepun merekodkan 13,614 kes dan 385 warganya menemui ajal akibat Covid-19. Sementara itu, Jawatankuasa Olimpik Antarabangsa (IOC) memberitahu Jepun tidak akan menangguhkan temasya sukan itu buat kali kedua tetapi akan berusaha merealisasikan penganjurannya pada tahun hadapan.

Tetapi jika jangkaan Mori itu menjadi kenyataan pada tahun hadapan, ia sudah pasti mengenakan lebih banyak tekanan kepada Perdana Menteri Shinzo Abe. Abe yang ketika ini dikecam hebat berikutan tindakan kerajaan yang perlahan dalam mendepani Covid-19 sudah pasti akan mengucapkan selamat tinggal kepada cita-citanya untuk menyambung satu lagi penggal sebagai Perdana Menteri.

SUMBER

Ramsay, George et. (2020). Olympics could be canceled if coronavirus persists next year, says Tokyo 2020 president. CNN. https://edition.cnn.com/2020/04/28/sport/olympics-coronavirus-canceled-tokyo-2020-spt-intl/index.html


Bahasa-Bahasa Nada Diseluruh Dunia

Menurut Kamus Pelajar Edisi Kedua, “fonologi” ditakrifkan sebagai istilah pengetahuan tentang sistem bunyi dalam sesuatu bahasa manakala menurut Kamus Dewan Edisi Kedua, “nada” ditakrifkan sebagai bunyi suara yang melahirkan atau membayangkan sesuatu perasaan atau sikap ataupun aliran dan rentak. Dalam bidang bahasa “fonologi” adalah sebuah cabang linguistik yang berkaitan dengan organisasi sistem bunyi dalam bahasa manakala “nada” adalah laras bunyi untuk membezakan makna dalam sesuatu perkataan. Ini bermakna, setiap makna perkataan dalam segelintir bahasa adalah bergantung kepada turun, naik, turun dan naik, naik dan turun serta sebagainya sesuatu bunyi.

Bahasa Mandarin adalah antara contoh bahasa nada. Bahasa Mandarin variasi Beijing dipilih sebagai asas kepada bahasa ini. Bahasa yang dituturkan oleh 1.107 bilion orang itu mempunyai empat (4) atau lima (5) nada. Nada tersebut adalah tinggi (yīn píng, 陰平), menaik (yáng píng, 陽平), turun dan naik (shǎng, 上), menurun (qù, 去) serta neutral (qīng, 輕). Contoh perkataan: emak (mā,媽), ganja (má, 麻), kuda (mǎ, 馬), marah (mà, 罵) dan “kata tanya” (ma, 嗎).

Bahasa Kantonis adalah bahasa nada. Bahasa yang dituturkan oleh 80 juta orang itu mempunyai enam (6) hingga sembilan (9) nada. Nada tersebut adalah aras tinggi (yīn píng, 陰平), aras sederhana naik (yīn shǎng, 陰上), aras sederhana (yīn qù, 陰去), aras rendah menurun (yáng píng, 陽平),  aras rendah menaik (yáng shàng,陽上), aras rendah (yáng qù, 陽去), aras tinggi (shàng yīn rù, 上陰入), aras sederhana (xià yīn rù, 下陰入) serta aras rendah (yáng rù, 陽入). Contoh perkataan: puisi (sī, 詩), sejarah (sí, 史), ujian (si, 試), masa (sìh, 時), kota (síh, 市), ya (sih, 是), pengetahuan (sīk, 識), timah (sek, 錫) dan makanan (sihk, 食).

Bahasa Vietnam adalah bahasa nada. Variasi Utara mempunyai enam (6) nada. Nada tersebut adalah aras tengah (ngang), rendah menurun (huyền), tengah menaik (sắc), tengah menurun (nặng), tengah menurun-naik (hỏi) dan tengah menaik glotis (ngã). Contoh perkataan adalah tiga (ba), perempuan (bà), gabenor (bá), secara rawak (bạ), racun (bả) dan sisa (bã).

Bahasa Thai adalah bahasa nada. Bahasa Thai mempunyai lima (5) nada. Nada tersebut adalah tengah (S̄āmạỵ, สามัญ) , rendah (xek, เอก), menurun (tho, โท), tinggi (trī, ตรี) dan meningkat (cạtwā, จัตวา) Contoh perkataan adalah kayu (khāː, คา), galangal (khà, ข่า), nilai (khâː, ค่า), untuk berdagang (kháː, ค้า) dan kaki (khǎː, ขา).

Bahasa Burma adalah bahasa nada. Bahasa Burma mempunyai empat (4) nada. Nada tersebut adalah rendah (nimsan, နိမ့်သံ), tinggi (taatsan, တက်သံ), beralun (saatsan, သက်သံ) dan diperiksa (tinesan, တိုင်သံ ). Contoh perkataan adalah ular (kʰà, ခါ), menjadi pahit (kʰá, ခါး), bayaran (kʰa̰, ကြေး) dan undur (kʰaʔ).

Bahasa Piraha adalah bahasa nada. Bahasa peribumi yang dituturkan di sungai Amazon, Brazil itu mempunyai mempunyai tiga (3) nada. Nada tersebut adalah tinggi (1), sederhana (2) dan rendah (3). Contoh kosa kata dalam bahasa Piraha adalah ti³ (Kata ganti nama diri pertama tunggal: Saya), gi¹xai³ (Kata ganti nama diri kedua tunggal: Anda), hi³ (Kata ganti nama diri ketiga lelaki tunggal: Dia), i³ (Kata ganti nama diri ketiga perempuan tunggal: Dia) dan gi¹xa³i¹ti³so³ (Kata ganti nama diri kedua jamak: Anda).

Akhir kata, sebahagian kecil bahasa menggunakan nada untuk menentukan makna perkataan. Bilangan nada adalah bergantung kepada bahasa yang dikaji dan ditentukan secara sebulat suara oleh ahli bahasa. Bahasa Kru, bahasa yang dituturkan di Liberia dan Ivory Coast mempunyai 14 nada, nada terbanyak di dunia setakat ini. Sesiapa yang mempelajari bahasa bernada, kita perlulah berusaha untuk menghasilkan bunyi yang betul agar dapat menyampaikan maksud sebenar dan mengelakkan diri daripada berlakunya salahfaham.

Artikel disumbangkan oleh Alam Bahasa untuk The Patriots.


Meowtalk: Aplikasi Menterjemah Bahasa Kucing?!

“Apa kena dengan kucing kau tu, Maon?” tanya Pak Jabit bila mendengar bunyi kucing Pak Maon semasa menghubunginya menerusi panggilan video. Selepas melihat apa yang berlaku, dia menjawab, “Mula-mula dia mengiau begini, aku ingat dia nak makan. Sekali bila aku nampak cicak di siling, rupanya dia nak aku tangkapkan untuk dia.”

Tatkala kita menggaru kepala tentang apa sebenarnya yang dimahukan kucing, terdapat satu aplikasi yang boleh menterjemah bunyi ngiau mereka. Aplikasi MeowTalk yang dihasilkan oleh seorang bekas jurutera Amazon Alexa merekod bunyi ngiau dan cuba mencari maksud ngiau kucing. Pemilik juga boleh membantu melabel terjemahan ngiau kucing mereka sekaligus mewujudkan pangkalan data yang boleh dipelajari AI.

Tidak seperti manusia, kucing tidak mempunyai bahasa khusus. Setiap ngiauan kucing itu unik dan ia disesuaikan dengan pemilik mereka. Justeru, ada ketikanya sesetengah kucing itu kadang-kadang lebih kuat bunyi ngiauannya daripada kucing lain.

Dengan merakam dan melabel setiap bunyi, ia membantu AI dan perisian pembelajaran mesin memahami dengan lebih baik setiap bunyi kucing. Matlamat terakhir pembuat aplikasi Akvelon ialah menghasilkan sebuah gelang pintar kucing yang segera menterjemah bunyi ngiau dan pemilik boleh memberi arahan menerusi gelang tersebut.

Aplikasi ini boleh didapati secara percuma di Google Play Store dan Apple App Store. Begitupun, memandangkan ia masih berada di peringkat pembangunan awal, wujud komen-komen pengguna tentang kesalahan yang dibuat MeowTalk. Antara rungutan mereka ialah tiada sambungan internet dan terjemahan mengarut untuk bunyi ngiau.

Selain terjemahan mengarut dan tiada sambungan internet, ramai juga bimbang tentang keselamatan data MeowTalk mereka. Bagi meredakan kerisauan pengguna, pengguna boleh menghentikan pemasangan aplikasi sehingga ia mematuhi undang-undang privasi Kesatuan Eropah (EU). Di sebalik semua itu, ia masih mendapat sambutan positif dengan dengan kadar purata 4.3 di Google Play Store

Melihat kepada isu yang timbul pada MeowTalk, pakar tingkah laku kucing Juliette Jones melihat aplikasi ini dilayan sebagai satu bentuk hiburan dan bukan satu cara berkomunikasi dengan kucing. Ini kerana apabila kucing mengiau, ia sebenarnya bertujuan berkomunikasi dengan manusia dengan kebanyakan pemilik memberi maklum balas kepada bunyi ngiauan mereka.

Jones turut menyifatkan perbuatan melabel bunyi kucing seperti dilakukan MeowTalk sebagai tidak bagus kepada hubungan pemilik dengan kucing mereka. Ini kerana keinginan mereka dibezakan oleh tindakan walaupun ia dilihat sama. Misalnya, apabila kucing berdengkur, ia bukan sekadar ia gembira dan mahu berehat. Ia berkemungkinan membawa maksud lain seperti mahukan perhatian atau merasakan ia tidak sihat.

RUJUKAN:

Criddle, C. (2020). MeowTalk: Alexa developer’s app to translate cat’s miaow. BBC News.


Jepun Mendahului Industri Halal Dunia?

Jepun
sememangnya dikenali sebagai pendahulu dalam pelbagai sektor ekonomi sehingga
menyumbang kepada kedudukannya sebagai antara kuasa ekonomi dunia. Antara
sektor ekonomi yang menyumbang kepada kekuatan ekonomi negara itu ialah sektor
automotif dan pembuatan elektronik sekaligus mendorong banyak negara termasuk
Malaysia mahu mencontohi pencapaian ekonomi mereka. Tetapi dengan pelbagai isu
yang melanda negara itu hari ini termasuk masalah ekonomi dan populasinya yang
berumur, Jepun harus berevolusi demi menyegarkan semula sektor ekonominya
termasuk melibatkan diri dalam sektor industri halal.

Industri halal terutama industri makanan halal dianggap asing bagi kebanyakan negara bukan Islam kerana menyangka konsep ini terpakai kepada umat Islam sahaja. Tetapi nilai pasaran ini amat besar berjumlah $661.6 bilion dan dengan lebih banyak negara sedar potensi pasaran ini, ia akan memberi keuntungan besar kepada mereka.

Tetapi sayang, penglibatan firma-firma Jepun yang dikenali dengan semangat kaizen dan sikap inovatifnya dalam industri ini masih rendah walaupun berhadapan pelbagai cabaran di peringkat domestik. Suka atau tidak, konsep pasaran halal merupakan kunci utama kepada pasaran perdagangan global dan mereka perlu mencari kaedah untuk menembusi pasaran baru yang berharga ini.

Keperluan makanan halal

Satu perkara yang tidak mendorong penglibatan firma-firma Jepun dalam pasaran ialah bilangan populasi umat Islam yang sedikit di Jepun. Berdasarkan bancian yang dibuat pada tahun 2010, Jepun mempunyai populasi umat Islam seramai 190,000 orang dengan pertambahan sebanyak 58% daripada 120,000 orang pada tahun 1990.

Majoriti daripada mereka ialah kelompok imigran dari Indonesia berjumlah 30,000 orang diikuti oleh imigran dari Pakistan, Bangladesh dan Iran. Sementara bilangan orang Jepun yang memeluk Islam masih sedikit dengan kebanyakan mereka ialah wanita Jepun yang memeluk Islam atas sebab perkahwinan (berkahwin dengan imigran beragama Islam). Sementara orang Jepun yang memeluk Islam atas sebab lain amat sedikit.

Bagi memenuhi keperluan makanan halal mereka, umat Islam Jepun memilih memasak di rumah sepanjang masa atau berkunjung ke restoran-restoran makanan etnik jika hendak makan di luar. Di sini, mereka memilih menu makanan laut atau sayur-sayuran semasa makan di luar.

Jika mereka pergi ke pasar raya untuk membeli barangan dapur, sebarang keraguan tentang barangan tempatan yang dibeli dihilangkan dengan menghubungi pusat panggilan pelanggan produk makanan berkenaan. Dengan kebanyakan produk makanan halal diimport dari luar negara, maka sijil halal sesebuah produk juga diambil dari pensijilan halal negara yang menghasilkannya.

Di
Jepun, terdapat 55 buah kedai makanan halal di 27 wilayah daripada 48 wilayah
di Jepun. Majoriti kedai ini tertumpu di ibu negara Jepun iaitu Tokyo. Selain
menyediakan khidmat kepada individu, kedai-kedai ini turut menyediakan
perkhidmatan bekalan daging dan ayam halal serta semua bahan diperlukan di
restoran-restoran makanan beretika. Dan ini amat menyusahkan umat Islam
terutama yang menetap di luar bandar kerana jika mereka memerlukan produk
makanan halal, mereka perlu mendapatkannya secara dalam talian atau menerusi
panggilan telefon.

Dengan
bilangan populasi umat Islam di Jepun semakin bertambah terutama melalui
pelajar asing, universiti-universiti cuba memenuhi keperluan mereka dengan
meletakkan menu halal di kafetaria mereka. Usaha ini dipelopori oleh Universiti
Osaka pada tahun 1995 sebelum disusuli oleh Universiti Kyushu (2005),
Universiti Nagoya (2006), Universiti Tokyo dan Universiti Tohoku (2007),
Universiti Kyoto (2009) dan Universiti Waseda (2012). Di sesetengah kafetaria
universiti, makanan halal dilabel sebagai halal pada menu. Tetapi di sebalik
semua ini, makanan halal masih terhad kepada makanan etika sahaja.

Selain
pelajar universiti, isu makanan halal ini turut membelenggu ibu bapa yang
mempunyai anak-anak kecil. Jika mereka pergi ke tadika atau sekolah, makanan
dihidangkan kepada semua orang tanpa sebarang perbezaan. Bagi anak-anak ini,
mereka tiada pilihan iaitu makan makanan yang disediakan kantin sekolah kecuali
membawa bekalan makanan ke sekolah. Tetapi langkah ini menimbulkan kebimbangan
dalam kalangan ibu bapa yang bimbang langkah sebegini akan mengakibatkan mereka
dipinggirkan oleh rakan-rakan sekolah.

Sebab-sebab kelewatan firma Jepun
memasuki pasaran halal

Firma-firma
Jepun dilihat kurang berminat memasuki pasaran ini atas beberapa sebab:

Impak penyertaan industri halal

Sejak
kebelakangan ini, Perdana Menteri Shinzo Abe mahukan penglibatan negara Islam
seperti Malaysia untuk membantu mereka menembusi industri halal. Dengan Sukan
Olimpik 2020 akan diadakan di Tokyo dan jangkaan pengunjung seramai 40 juta
orang mengunjungi Jepun tahun hadapan, Abe sedar ini juga merupakan tiket
kepada peluang ekonomi baru negara Matahari Terbit itu. Antara impak penyertaan
industri halal ialah:

Melihat
kepada semua sebab yang dinyatakan ini, maka ini merupakan satu tiket pemulihan
ekonomi yang tidak seharusnya diketepikan begitu saja. Dan dengan kesediaan
Jepun mengurangkan pergantungan kepada sektor-sektor kritikal dan
mempelbagaikan pendapatan ekonominya selaras dengan dasar ekonomi Abe yang
dikenali sebagai Abenomics, tiada yang mustahil bagi negara itu mengatasi cabaran
ekonomi yang membelenggunya ketika ini. Pada masa sama, kesediaan Tokyo
mempelbagaikan pendapatan ekonominya termasuk industri halal seharusnya
dijadikan contoh teladan kepada mana-mana negara agar tidak terlalu bergantung
kepada sektor tertentu walaupun ia menjanjikan pulangan lumayan. Ini kerana
sesebuah sektor boleh saja jatuh atas sebab tertentu seperti bencana alam atau
kehabisan sumber alam seperti minyak dan gas asli.

SUMBER

1.
Shutto, Noriyuki dan Md Yusof, Shazlinda. (2014). Procedia – Social and
Behavioral Sciences 121 (muka surat 253-261). The Development of Halal Food
Market in Japan : An Exploratory Study. https://www.researchgate.net/publication/299566541_The_Development_of_Halal_Food_Market_in_Japan_An_Exploratory_Study

2.
The Star. (2019). M’sian companies told to expand into Japan’s halal market. https://www.thestar.com.my/business/business-news/2019/01/11/msian-companies-told-to-expand-into-japan-halal-market/


Psikologi Di Sebalik Pembelian Panik

Setiap kali kita melihat gambar orang berpusu-pusu membuat pembelian sebagai persediaan menghadapi Covid-19, ada satu item yang sentiasa menjadi keutamaan: tisu tandas! Tak kira sama ada di US hinggalah Malaysia, tak sah kalau benda ini tak dibeli.

Jadi, apa perkara yang mendorong orang membeli tisu tandas dan barang-barang keperluan lain? Jawapannya terletak pada teori permainan (game theory). Bila orang beli apa yang mereka perlukan, tidak akan ada kekurangan barangan.

Tetapi bila pembelian panik dilakukan, strategi optimum ialah mengikut sahaja apa yang dilakukan orang agar kita boleh mendapat barang yang kita sasarkan.

Penulis buku The Psychology of Pandemics, Steven Taylor melihat tisu tandas yang kerap muncul di imej media perdana atau media sosial sebagai unik dan dianggap simbol keselamatan sosial.

Profesor psikiatri dari Universiti British Columbia itu melihat ia merupakan sebahagian daripada usaha menjaga keselamatan keluarga dan diri sendiri selamat dari jangkitan.

Tetapi dorongan membeli tisu tandas ini turut didorong oleh kecenderungan manusia itu sendiri mengelak dari benda yang dibencinya seperti jangkitan. Justeru menurut Taylor, tisu tandas dianggap satu cara membuang sebarang risiko jangkitan kuman.

Pembelian tisu tandas ini juga turut memantulkan usaha membuang risiko dengan cara murah dan senang berbanding menyingkirkan risiko dengan kos yang lebih mahal. Pakar ekonomi menggelar kecenderungan ini sebagai bias risiko sifar (zero risk bias).

Pakar ekonomi kesihatan dari University of East Anglia, Farasat Bokhari menyifatkan kecenderungan ini berlaku berikutan sifat manusia yang berhadapan dengan kekangan kewangan tetapi masih mahu mengekalkan unsur kawalan.

Justeru, ini mendorong manusia membeli sesuatu yang murah, boleh disimpan dan boleh digunakan pada bila-bila masa.

RUJUKAN:

AFP. (2020). On a roll: The psychology behind toilet paper panic. Free Malaysia Today. https://www.freemalaysiatoday.com/category/leisure/2020/03/17/on-a-roll-the-psychology-behind-toilet-paper-panic/


Korang Tahu Tak Orang Viking Suka Makan Bubur?

Pemakanan masyarakat Viking sememangnya serba ringkas, namun masih tetap menyelerakan. Mereka pada umumnya mempunyai rutin pemakanan sebanyak dua kali sehari – pertamanya ialah dagmál (sarapan) yang dinikmati pada waktu pagi, kira-kira dua jam selepas mereka memulakan rutin harian. Juadah seterusnya dinikmati pada waktu malam (disebut náttmál), dengan jarak antara kedua-duanya adalah sekitar 12 jam.

Makanan ruji mereka ialah bubur dan gruel (bubur yang lebih halus teksturnya) yang diperbuat daripada bijirin seperti barli, oat, dan gandum yang dihidang secara ringkas dan kosong. Bagaimanapun, hidangan berkenaan kebiasaannya dilazatkan lagi dengan campuran bahan-bahan tambahan seperti susu, mentega, madu, kekacang, rempah-ratus, dan bebuahan.

Cuma malangnya, masyarakat Viking tidak mencatatkan resepi-resepi masakan mereka di dalam penulisan khusus sekali gus tidak memungkinkan kita untuk meninjau diet pemakanan mereka secara lebih mendalam.

Maklumat-maklumat kecil yang dimiliki oleh lingkungan ilmuwan berkaitan hal ini hanya bersumber daripada dapatan arkeologi dan juga nota-nota ringkas yang terselit di dalam legenda-legenda Edda dan Saga.

Namun bak kata pepatah, biar titik jangan tumpah, biar sedikit asalkan memberi faedah. Walaupun sebutannya hanya sekadar sepintas lalu, setidaknya baris-baris pendek ini mampu memberikan kita gambaran tentang budaya pemakanan Viking.

Malahan, satu dialog yang dituturkan oleh seorang watak di dalam Saga Brennu-Njáls mengisyaratkan kepada kita betapa po.lem.ik tentang tugas memasak dalam rumahtangga turut dialami oleh Viking, dengan mereka meletakkan tanggungjawab sepenuhnya pada bahu wanita. Katanya, “Bukan kerja lelaki untuk mencampuri urusan penyediaan makanan.”

Walaupun cuaca permukaan bumi yang dihuni oleh Viking kurang sesuai untuk menumbuhkan beberapa jenis tanaman, mereka masih tetap berupaya mendapatkan pelbagai jenis makanan. Apa yang tidak dapat mereka peroleh dengan cara bercucuk tanam dan menternak, mereka akan dapatkan daripada jalan perdagangan atau penak.lu.kan.

Bubur yang menjadi makanan ruji mereka kebiasaannya mengandungi bijirin, kacang hazel, epal, madu, dan susu. Kesemua bahan ini memang boleh didapatkan dalam lingkungan masyarakat Viking sendiri.

Bijirin barli misalnya, tumbuh di Sweden dan Denmark. Norway pula sinonim dengan bijirin oat dan barli. Begitu juga dengan Iceland. Dapatan arkeologi bahkan pernah menemukan sisa-sisa gandum di Jorvik, Birka, Oseberg, dan Dublin.

Walaupun barli kebiasaannya diolah menjadi ar.ak ataupun bi.r, ia turut digunakan bagi menyediakan bubur dan roti. Di beberapa tempat seperti Denmark, bijirin oat dijadikan sebagai makanan haiwan. Namun tidak di Sweden dan Norway.

Satu-satunya kekacang yang tumbuh di bumi Scandinavia ialah kacang hazel. Kekacang lain seperti walnut, almond, dan chestnut umumnya diimport daripada tamadun-tamadun lain yang berinteraksi dengan Viking.

Epal, beri dan plum merupakan antara bebuahan tempatan yang dapat dinikmati oleh mereka. Kebiasaannya, ia dijadikan jeruk supaya tahan lebih lama. Madu dan gula yang menjadi bahan penting dalam menjeruk bebuahan lazimnya didapatkan di Scandinavia selatan.

Sementara itu, di utara Sweden, Finland, dan Norway pula giat dengan aktiviti penternakan lembu dan kambing. Dalam budaya mereka, lembu lebih utama berbanding kambing. Keadaan ini tidak menghairankan kerana produk tenusu seperti mentega, susu, dan keju cukup signifikan dalam kehidupan seharian mereka.

Secara tidak langsung, dengan meninjau diet pemakanan Viking kita dapat menggambarkan sosiobudaya dan hubungan import-eksport mereka sekali gus menjelaskan betapa Viking bukanlah bangsa ga.sar yang tidak punya peradaban.

TERJEMAHAN

Alicia McDermott. (20 September 2020). Eat Like a Viking: Ancient Gruel was Tastier than it Sounds! Ancient Origins.


Lokasi Sebenar Nabi Daud a.s Menentang Raja Jalut

Di dalam surah al-Baqarah ayat 246-252 mengisahkan secara lengkap dan ringkas gambaran tentang pasukan Bani Israil pimpinan Raja Thalut yang disertai oleh Nabi Daud a.s menentang Raja Jalut.

“Apakah kamu tidak memperhatikan pemuka-pemuka Bani Israil sesudah Nabi Musa, iaitu ketika mereka berkata kepada seorang Nabi mereka: “Angkatlah untuk kami seorang raja supaya kami berperang (di bawah pimpinannya) di jalan Allah.” Nabi mereka menjawab, “Mungkin sekali jika kamu nanti diwajibkan berperang, kamu tidak akan berperang.” Mereka menjawab, “Mengapa kami tidak mau berperang di jalan Allah, padahal sesungguhnya kami telah diusir dari anak-anak kami?” Maka tatkala perang itu diwajibkan atas mereka, merekapun berpaling. Kecuali beberapa saja di antara mereka. Dan Allah Maha Mengetahui siapa orang-orang yang zalim.”

(al-Baqarah: 246)

“Nabi mereka mengatakan kepada mereka, “Sesungguhnya Allah telah mengangkat Thalut menjadi rajamu.” Mereka menjawab, “Bagaimana Thalut memerintah kami, padahal kami lebih berhak mengendalikan pemerintahan daripadanya, sedang dia pun tidak diberi kekayaan yang cukup banyak?” Nabi (mereka) berkata, “Sesungguhnya Allah telah memilih rajamu dan menganugerahinya ilmu yang luas dan tubuh yang perkasa.” Allah memberikan pemerintahan kepada siapa yang dikehendakiNya. Dan Allah Maha Luas PemberianNya lagi Maha Mengetahui.”

(al-Baqarah: 247)

“Dan Nabi mereka mengatakan kepada mereka, “Sesungguhnya tanda ia akan menjadi raja, ialah kembalinya Tabut kepadamu. Di dalamnya terdapat ketenangan dari Tuhanmu dan sisa dari peninggalan keluarga Musa dan keluarga Harun. Tabut itu dibawa malaikat. Sesungguhnya pada yang demikian itu terdapat tanda bagimu, jika kamu orang yang beriman.”

(al-Baqarah: 248)

Maka tatkala Thalut keluar membawa tenteranya, dia berkata, “Sesungguhnya Allah akan menguji kamu dengan suatu sungai. Maka siapa di antara kamu meminum airnya, dia bukanlah pengikutku. Dan barangsiapa tiada meminumnya, kecuali menceduk seceduk tangan, maka dia adalah pengikutku”. Kemudian mereka meminumnya kecuali beberapa orang di antara mereka. Maka tatkala Thalut dan orang-orang yang beriman bersama dia telah menyeberangi sungai itu, orang-orang yang telah minum berkata, “Tidak ada kesanggupan bagi kami pada hari ini untuk melawan Jalut dan tenteranya”. Orang-orang yang meyakini bahwa mereka akan menemui Allah berkata: “Berapa banyak terjadi golongan yang sedikit dapat mengalahkan golongan yang banyak dengan izin Allah. Dan Allah beserta orang-orang yang sabar”.

(al-Baqarah: 249)

“Tatkala Jalut dan tenteranya telah nampak oleh mereka, mereka pun (Thalut dan tenteranya) berdoa: “Ya Tuhan kami, tuangkanlah kesabaran atas diri kami, dan kokohkanlah pendirian kami dan tolonglah kami terhadap orang-orang kafir”.

(al-Baqarah: 250)

“Mereka (tentara Thalut) mengalahkan tentara Jalut dengan izin Allah dan Daud membunuh Jalut. Kemudian Allah memberikan kepadanya (Daud) pemerintahan dan hikmah (sesudah meninggalnya Thalut) dan mengajarkan kepadanya apa yang dikehendakiNya. Seandainya Allah tidak menolak (keganasan) sebahagian umat manusia dengan sebahagian yang lain, pasti rosaklah bumi ini. Tetapi Allah mempunyai kurnia (yang dicurahkan) ke atas semesta alam.”

(al-Baqarah: 251)

“Itu adalah ayat-ayat dari Allah, Kami bacakan kepadamu dengan hak (benar) dan sesungguhnya kamu benar-benar salah seorang di antara nabi-nabi yang diutus.”

(al-Baqarah: 252)

Menurut tafsir Ibnu Katsir, majoriti ulama berpendapat sosok nabi yang dinyatakan oleh Allah swt di dalam ayat 246 adalah Nabi Samuel a.s.

RAJA PERTAMA BANI ISRAIL YANG MELAKAR SEJARAH DUNIA

Tanah Palestin suatu ketika dahulu pernah diperintah oleh Nabi Yusha bin Nun dan baginda bertanggungjawab memimpin Bani Israil setelah mendapat amanah dari Nabi Musa a.s. Kepimpinan Nabi Yusha a.s membawa kekuasan Bani Israil stabil sehinggalah menjelang kewafatan baginda. Setelah kewafatan Nabi Yusha a.s, Bani Israil berpecah belah dan kandungan isi kitab Taurat diubah-ubah bahkan ditambah isinya oleh pendeta mereka. Akibat dari perpecahan, ketidakstabilan dalam pemerintahan dan mengabaikan perintah Allah swt, maka datanglah seorang raja dari luar datang menyerang tanah Palestin dan merebutnya dari Bani Israil. Sejak itu, Bani Israil terus jatuh dan menghadapi zaman-zaman kegelapan dan kehinaan.

Kisah ini bermula setelah Thalut bersama adiknya melangkah kaki keluar dari kampung untuk mencari keldai peliharaan milik keluarganya yang hilang dari kandang. Maka setelah beberapa hari berjalan di padang pasir yang luas dan tandus maka tibalah mereka kedua ini di sebuah tempat bernama Shofa yang dimana tinggalnya seorang nabi Allah swt iaitu Nabi Samuel a.s. Adiknya mengajak Thalut untuk bertemu sebentar dengan Nabi Samuel a.s untuk meminta pertolongan darinya. Setelah tiba di rumah Nabi Samuel a.s, maka diceritakanlah tentang apa yang berlaku ke atas mereka sehingga datang bertemu dengan baginda a.s. Nabi Samuel a.s tersenyum lalu memberitahukan bahawasanya keldai peliharaan mereka dalam keadan yang selamat dan dalam perjalanan pulang ke kandang. Setelah memberikan jawapan itu, Nabi Samuel a.s menyatakan hasratnya yang sudah lama tersimpan setelah melihat perwatakan Thalut. Nabi Samuel a.s menjelaskan tentang suatu petanda akan datang padanya seorang pemuda yang gagah bernama Thalut di kampung Shofa dan pemuda itu akan diangkat sebagai pemimpin untuk meminpin Bani Israil menentang pasukan tentera Raja Jalut. Thalut yang berasa kurang selesa dengan kenyataan dari Nabi Samuel a.s merendahkan diri mengatakan bahawasanya diri beliau tidak layak menjadi pemimpin kerana beliau berasal daripada keturunan Bunyamin bin Yaakub (adik Nabi Yusuf a.s) dan sukunya adalah suku yang paling hina daripada 12 suku yang lainnya. Nabi Samuel a.s mematahkan persoalan Thalut dengan menjawab:

“Ini adalah atas iradah dan wahyu Allah swt. Sudah menjadi perintah Allah swt dan kehendakNya, hendaklah engkau bersyukur atas nikmat Allah swt itu dan membulatkan tekadmu untuk memimpin perjuangan yang hebat ini”.

Setelah mendapat jawapan yang ringkas dan padat tersebut maka Thalut mengakui bahawasanya beliau adalah pemimpin yang ditunggu-tunggu oleh Nabi Samuel a.s yang dihantarkan oleh Allah swt.

Setelah Thalut bersetuju untuk menerima mandat besar daripada Nabi Samuel a.s, maka baginda membawa Thalut pergi menemui Bani Israil. Tanpa persoalan dan bantahan, maka Bani Israil menerima Thalut sebagai pemimpin baharu mereka melalui perlantikan oleh Nabi Samuel a.s setelah mereka sendiri melihat perwatakan Thalut yang gagah dan mempunyai ilmu yang luas.

Sebenarnya, sebelum kedatangan Thalut, Bani Israil dipimpin oleh para hakim selama 356 tahun dan pada tempoh waktu ini, Bani Israil telah melupakan ajaran Nabi Musa a.s serta mereka seringkali bergaduh dam berselisih faham sesama sendiri. Dengan kehadiran Thalut yang membawa sifat Mustafha, maka kepimpinannya telah menyatu-padukan Bani Israil di bawah satu pemerintahan yang bersistematik. Kepimpinan Raja Thalut memakan masa yang lama sebelum baginda mengumpulkan pasukan tentera untuk menewaskan pasukan tentera Raja Jalut.

Perlantikan Raja Thalut sampai ke telinga pemimpin yang memerintah di tanah Palestin pada ketika itu. Di dalam al-Quran, Jalut digambarkan sebagai seorang raja yang tidak beriman kepada Allah swt seperti yang dikisahkan di dalam surah al-Baqarah ayat 250:

“Tatkala Jalut dan tentaranya telah tampak oleh mereka, merekapun (Thalut dan tentaranya) berdoa, ‘Ya Tuhan Kami tuangkanlah kesabaran atas diri kami dan tolonglah kami terhadap orang-orang kafir.”

Setelah mempersiapkan pasukan Bani Israil, maka bergeraklah pasukan Raja Thalut ke sebuah tempat untuk bertemu dengan pasukan Raja Jalut. Pada awalnya, pasukan Raja Thalut disertai oleh 700,000 orang tentera yang terdiri daripada kalangan pemuda yang gagah dan mempunyai ilmu berperang.

Ada sumber lain yang mengatakan tentera Raja Thalut pada ketika itu hanyalah berjumlah 100,000 orang tentera. Jumlah yang kecil dibandingkan dengan jumlah tentera yang dipimpin oleh Raja Jalut yang dianggotai seramai 250,000 atau 400,000 orang lengkap bersenjata dan mempunyai perbekalan yang cukup ketika di medan perang.

Sebelum pasukan Raja Thalut keluar untuk menempuhi jarak perjalanan yang jauh, baginda bertitah seperti yang difirmankan Allah swt melalui surah Baqarah ayat 249 yang berbunyi:

“Sesungguhnya Allah akan menguji kamu dengan suatu sungai. Maka siapa di antara kamu meminum airnya, dia bukanlah pengikutku. Dan barangsiapa tiada meminumnya, kecuali menceduk seceduk tangan, maka dia adalah pengikutku”. Kemudian mereka meminumnya kecuali beberapa orang di antara mereka. Maka tatkala Thalut dan orang-orang yang beriman bersama dia telah menyeberangi sungai itu, orang-orang yang telah minum berkata: “Tak ada kesanggupan kami pada hari Ini untuk melawan Jalut dan tentaranya.” orang-orang yang meyakini bahwa mereka akan menemui Allah, berkata: “Berapa banyak terjadi golongan yang sedikit dapat mengalahkan golongan yang banyak dengan izin Allah. dan Allah beserta orang-orang yang sabar.”

Setelah menempuhi perjalanan yang jauh, kehausan mulai melanda pasukan Raja Thalut. Bekalan air minuman mereka telah habis sepanjang perjalanan.

Raja Thalut yang mengetahui kondisi pasukannya terus bertitah:

“Kita akan menemui sungai ketika dalam perjalanan. Barangsiapa yang meminumnya (dalam jumlah yang banyak) maka hendaklah dia keluar dari pasukan dan barang siapa yang tidak menceduknya dan hanya sekadar membasahi kerongkongnya maka dia akan dapat bersamaku dalam pasukan.”

Kehausan ini menguasai tindak-tanduk mereka sehingga ada yang lemah dan takut untuk pergi berperang sehinggalah pasukan Raja Thalut menemui sebatang sungai yang membentang diantara daerah Palestin dan Jordan. Kerana kehausan yang menguasai diri, maka nafsu tidak dapat dikawal oleh sebahagian tentera Bani Israil. Mereka telah lupa dengan perintah Allah swt yang telah disampaikan oleh Raja Thalut.

Akibat ketamakan dan gagal dalam menguasai nafsu untuk mengikut perintah Allah swt, maka sebahagian besar pasukan melanggar yang arahan yang telah dititahkan oleh Raja Thalut telah dikeluarkan dari pasukan. Maka, jumlah pasukan yang beriman kepada Allah swt yang tinggal pada ketika itu hanya berbaki seramai 4000 orang tentera sahaja.

Sisa pasukan tentera yang masih setia dengan Raja Thalut termasuklah Nabi Daud a.s. Setelah pengasingan selesai, Raja Thalut bersama 4000 orang tentera meneruskan perjalanan menuju ke daerah Jerusalem.

Sebelum Raja Thalut dan orang-orang yang beriman bersamanya menyeberangi sungai, pasukan tentera Bani Israil yang tidak taat berkata seperti yang difirmankan Allah swt di dalam surah al-Baqarah ayat 249:

“Maka tatkala Thalut dan orang-orang yang beriman bersama dia telah menyeberangi sungai itu, orang-orang yang telah minum berkata: “Tak ada kesanggupan kami pada hari ini untuk melawan Jalut dan tenteranya”

Maka, tentera Bani Israil yang beriman kepada Allah swt membalas jawapan dari pihak mereka:

“Orang-orang yang meyakini bahawa mereka akan menemui Allah, berkata: “Berapa banyak terjadi golongan yang sedikit dapat mengalahkan golongan yang banyak dengan izin Allah. Dan Allah berserta orang-orang yang sabar.”

Setelah itu pasukan Raja Thalut yang beriman kepada Allah swt meneruskan perjalanan menuju ke Jerusalem.

Perjalanan Raja Thalut bersama sisa pasukannya ini terhenti di sebuah lembah yang bernama Lembah Elah. Di sinilah, pasukan Raja Thalut akan mendirikan kem sebelum mereka berhadapan dengan pasukan tentera Raja Jalut dari Palestin.

Dari kejauhan, pasukan Raja Jalut sudah menunggu untuk bersiap-sedia membantai mangsanya.

PERANG DUA ORANG RAJA: HAQ DAN BATIL.

Menurut Sami bin Abdullah al-Maghluts di dalam bukunya yang bertajuk Atlas Sejarah Nabi dan Rasul, peperangan yang berlaku diantara Raja Thalut bersama Nabi Daud a.s terhadap Raja Jalut terjadi pada tahun 1050 SM.

Pada tahun terbabit, kedua belah pasukan sudah bersiap sedia di medan pertempuran, menunggu untuk mengangkat pedang dan menikam musuh.

Daerah Sha’arayim.

Sebuah daerah menjadi saksi pertempuran bersejarah diantara seorang raja yang dilantik Allah swt untuk menentang raja zalim dan paling berkuasa pada ketika itu.

Pasukan Raja Jalut yang dianggotai seramai 400,000 orang tentera lengkap bersenjata menunggu dengan siap siaganya untuk menghadapi pasukan Raja Thalut yang seramai 4000 orang tentera.

Ketakutan dan kegelisahan mulai menyerang tentera Raja Thalut. Motivasi mereka untuk berperang melawan pasukan Raja Jalut pun berkurangan. Raja Thalut tidak mahu melihat motivasi para tenteranya hancur gara-gara telah kalah jumlah. Baginda mahu pasukannya terus bersemangat, lalu baginda pun menadah tangan ke langit seraya diikuti oleh pasukannya. Kisah Raja Thalut berdoa dikisahkan di dalam surah Baqarah ayat 250:

“Tatkala Jalut dan tentaranya telah nampak oleh mereka, merekapun (Thalut dan tentaranya) berdoa: “Ya Robb kami, tuangkanlah kesabaran atas diri kami, dan kokohkanlah pendirian kami dan tolonglah kami terhadap orang-orang kafir.”

Amukan badai pasukan Raja Jalut datang dengan lajunya menuju ke arah pasukan Raja Thalut. Sebahagian tenteranya yang masih lemah meragui yang mereka akan menang di dalam peperangan ini. Maka Raja Thalut menasihati mereka seperti yang difirmankan Allah swt di dalam surah

“Bagaimana mungkin kita dapat mengalahkan pasukan yang perkasa itu?” Kemudian orang-orang mukmin dari pasukan Thalut menjawab: “Yang penting dalam pasukan adalah keimanan dan keberanian. Berapa banyak kelompok yang sedikit mampu mengalahkan kelompok yang banyak dengan izin Allah swt”.

Sebahagian besar tentera Bani Israil maju kehadapan dan menentang Raja Jalut, tetapi kesemuanya tewas di dalam tangan raja yang perkasa tersebut.

Dengan ketakwaan dan kesungguhan tentera Bani Israil berperang melawan tentera Raja Jalut, maka berserulah Raja Thalut kepada pasukannya yang kepada sesiapa yang berjaya membunuh Raja Jalut akan mendapat anugerah dengan menikahi anak perempuannya dan memberikan separuh kekuasaan Bani Israil kepadanya. Maka, Nabi Daud a.s menawarkan diri berhadapan dengan Raja Jalut tanpa perasan takut sekalipun. Pada mulanya, Raja Jalut tidak ingin melawan dengan Nabi Daud a.s sehinggalah Nabi Daud a.s sendiri bersungguh-sungguh ingin mencabar kehebatan Raja Jalut. Raja Jalut berasa sesuatu yang ganjil dengan semangat Nabi Daud a.s. Maka tanpa melengahkan masa, Raja Jalut membuka langkah untuk menyerang Nabi Daud a.s. Tetapi sebelum Raja Jalut menghayunkan senjatanya, Nabi Daud a.s terlebih dahulu menarik lastik batu miliknya.

Dengan sekali lontaran batu dari senjata lastik, batu tersebut terbang melayang dengan bantuan angin dengan izinNya tepat mengenai dahi Raja Jalut. Kelajuan dan kekuatan batu yang dilontarkan hanya sekali sahaja oleh Nabi Daud a.s berhasil membunuh Raja Jalut. Setelah kematian Raja Jalut, maka tentera Palestin mulai berpecah belah kerana kematian pemimpin mereka di dalam tangan seorang pemuda yang berusia 9 tahun. Tanpa berbasa-basi, tentera Raja Jalut membuka langkah seribu dan melarikan diri dari medan perang. Raja Thalut bersama pasukannya berjaya menciptakan kejayaan yang besar sehinggakan kisah keimanan dan kemenangan mereka ini dirakamkan oleh Allah swt di dalam al-Quran.

Dari sinilah bermulanya penapakkan Bani Israil di Jerusalem dan terbinanya kerajaan Bani Israil yang pertama dibawah pimpinan Raja Thalut.

TAPAK SHA’ARAYIM: SAKSI PERTEMPURAN PERANG JALUT-THALUT.

Dalam bahasa Ibrani, perkataan Sha’arayim bermakna benteng dengan dua pintu. Profesor Yosef meyakini, bangunan yang berupa longgokan batu-batu tersebut merupakan tapak runtuhan Kota Sha’arayim.

Di lokasi ini, Profesor Yosef menemui sebuah bangunan yang menyerupai pintu gerbang dari sebuah benteng kuno. Dalam Kitab Perjanjian Lama disebutkan, tempat pertempuran antara Nabi Daud a.s melawan Raja Jalut ini terjadi di Kota Sha’arayim. Sha’arayim telah disebut sebanyak tiga kali dalam Perjanjian Lama, dan dua kali ianya dikaitkan dengan kisah Nabi Daud a.s.

Sementara itu, hasil ujian ‘initial carbon’ terhadap bekas runtuhan batu-batu dan barangan tembikar yang ditemukan Profesor Yosef diperkirakan ianya berusia di antara tahun 1000 sehingga 975 SM. Tempoh waktu ini adalah sama seperti tempoh waktu pemerintahan Raja Daud di kota Jerusalem.

Penemuan ini merupakan yang kedua di sekitar Benteng Elah atau dikenali sebagai Khirbet Qeiyafa dalam bahasa Arab.

Lokasi ini sekarang berada di Kota Bet Shemesh, Israel.

Pada Oktober 2008, Profesor Yosef berhasil pula menemui sejumlah barangan tembikar yang diperkirakan berusia diantara sekitar 3000 tahun yang lalu. Beberapa di tembikar tersebut terdapat susunan teks berbahasa Ibrani. Penemuan ini dianggap sebagai penemuan yang terpenting di Israel sejak penemuan Surat Gulungan di Laut Mati beberapa tahun lalu.

Profesor Yosef meyakini, penemuan tersebut akan menambahkan lagi bukti baharu bahawasanya Kota Sha’arayim merupakan benteng awal atau pusat pemerintahan dari Kerajaan Israel di masa kekuasaan Raja Daud a.s.

– TAMAT –

Sumber rujukan:

1. Tafsir Ath Thabari.

2. Tafsir Ibnu Katsir.

3. Kisah Penciptaan dan Tokoh-tokoh Sepanjang Zaman oleh Syaikh Muhammad bin Ahmad bin Ilyas.

4. David and Goliath City Found in Israel oleh Mati Milstein di National Geographic News (2008).


Alternate History: Apa Akan Berlaku Kalau Malaysia Tidak Wujud?

Pernah dengar istilah “alternate history”? Maksud alt-history ialah pembayangan sejarah yang berlaku dalam bentuk senario B instead of senario A.

Selalunya ia bermula dengan soalan “what if…”: “what if Nazi Germany won WW2?” What if US pecah jadi dua negara selepas perang saudara 1861-1865? What if Uthmaniyyah join pakatan Allies instead of Central Powers dalam WW1?

Jadi, what if Persekutuan Tanah Melayu, Borneo Utara dan Sarawak (dan juga Singapura) tidak bergabung sebagai Malaysia?

Semasa WW2, British telah komited kepada Atlantic Charter dengan US untuk menyahjajahkan (decolonize) jajahannya. Jadi soal kemerdekaan bagi jajahan-jajahan British di Asia Tenggara hanya soal cepat atau lambat saja.

Persoalan yang lebih penting ialah adakah jajahan-jajahan ini lebih baik merdeka jadi negara-negara berdaulat secara berasingan, atau bergabung jadi satu persekutuan?

Kita kena lihat balik keadaan geopolitik serantau pada 1950-an hingga 1960-an di mana rantau Asia Tenggara digelar oleh dunia sebagai “Asia’s Balkan”.

Balkan merujuk kepada kawasan Eropah Tenggara dihuni oleh bangsa-bangsa Yugoslavia (Serbia, Croatia, Slovenia, Montenegro, Bosnia, Macedonia, Bulgaria), Albania dan Greece. Dari abad ke-16 hingga lewat abad ke-19, kawasan Balkan merupakan wilayah Empayar Turki Uthmaniyyah.

Selepas satu per satu bangsa ini merdeka daripada Uthmaniyyah, negara-negara ini pula berperang sesama sendiri dan mencetuskan dua Balkan Wars (1912 dan 1913), dan rentetan daripada itu, WW1 juga meletus akibat konflik di Balkan selepas Archduke Franz Ferdinand terbunuh di Sarajevo, ibu kota Bosnia di tangan nasionalis Serbia.

Punca konflik bangsa-bangsa Balkan ialah fenomena yang dikenali sebagai “irredentism” – kecenderungan negara-bangsa baru untuk klaim wilayah yang lebih besar berbanding wilayah yang sedia ada: Greece mahu “Greater Greece”, Bulgaria mahu “Greater Bulgaria”, Serbia mahu “Greater Serbia”. Bagi mereka, negara mereka tak “lengkap” tanpa ada wilayah tersebut. Disebabkan wilayah yang mereka klaim bertindih, maka konflik dan peperangan tidak dapat dielakkan.

Fenomena irredentism ini juga berlaku di Asia Tenggara pasca WW2. Selepas merdeka daripada penjajah, negara-negara baru ini mula nak klaim apa yang mereka boleh klaim untuk memenuhi visi nasionalisme masing-masing.

Indonesia di bawah Sukarno nak klaim “Greater Indonesia” atau Indonesia Raya yang menyatukan seluruh Nusantara, termasuk seluruh kepulauan Borneo.

Filipina di bawah Diosdado Macapagal pula klaim sebahagian Borneo Utara (Sabah) berdasarkan wilayah Kesultanan Sulu dalam sejarah.

Di Brunei pun ada gerakan untuk menubuhkan “Greater Brunei” yang menggabungkan Brunei, Sabah dan Sarawak sebagai “Kalimantan Utara”. Gerakan ini disokong oleh Sukarno, sekiranya berjaya, Kalimantan Utara pun akan mengalami nasib yang sama seperti Kalimantan dan Sumatra iaitu diserapkan ke dalam Negara Kesatuan Republik Indonesia (NKRI).

Sekiranya Malaysia tidak dibentuk, sudah tentu Indonesia akan melaksanakan pelan pencaplokan (annexation) ke atas Sabah dan Sarawak. Kita tak pasti berapa lama Sabah dan Sarawak mampu bertahan, terutamanya selepas British membuat keputusan untuk menutup kesemua pengkalannya “east of Suez” bermula tahun 1971 atas masalah kewangan. Mungkin perjuangan kemerdekaan bersenjata seperti di Irian Jaya dan Timor-Leste akan berlaku di Sabah dan Sarawak.

Dan kemungkinan Filipina dan Indonesia akan clash akibat perebutan ke atas wilayah timur Sabah. Instead of ASEAN yang aman damai seperti hari ini, mungkin rantau ini akan jadi rantau yang berkonflik berkepanjangan.

Apa yang akan jadi kepada Tanah Melayu dan Singapura? Sekiranya cita-cita Greater Indonesia tercapai, kawasan perairan Indonesia akan bersambung terus dengan Laut China Selatan, ini memberi Indonesia kelebihan untuk mendominasi perdagangan laut di Asia Tenggara. Selat Sunda dan Selat Lombok akan jadi laluan utama instead of Selat Melaka. Tanah Melayu akan dipencilkan dan dipinggirkan: apakah Bangsa Melayu sekiranya tidak menjadi bangsa pelaut?

What an awful scenario.

Mujurnya ini semua tidak berlaku. Apa yang berlaku ialah Tanah Melayu, Singapura, Sabah dan Sarawak bergabung. Bukan saja mereka bergabung dan berkongsi kekuatan dalam pertahanan, malah Tunku berjaya mewujudkan satu-satunya negara di Asia Tenggara yang merangkumi wilayah Asia Tenggara Daratan dan Asia Tenggara Maritim, menjadikan Malaysia “gateway” kepada dua lautan (Pasifik dan Hindi). Sukarno kena checkmate, macam mana dia tak marah dan bernekad untuk “Ganyang Malaysia”?

Disebabkan ada Malaysia, baru ada Konfrontasi; disebabkan ada Konfrontasi, baru ada kegagalan Konfrontasi yang menjejaskan imej Sukarno yang seterusnya membolehkan downfall-nya pada tahun 1965. Dengan downfall Sukarno, baru Malaysia, Filipina, Indonesia, Singapura dan Thailand boleh duduk semeja dan menubuhkan ASEAN pada tahun 1967 yang memainkan peranan utama dalam menjadikan rantau ini rantau yang aman damai. Dengan adanya ASEAN, British nak “east of Suez” pun dia punya hal lah.

Jelas, pembentukan Malaysia adalah satu keputusan “win-win” bagi semua yang terlibat. Ia membebaskan negara-negara baru merdeka ini daripada “dilema keselamatan” dan membina asas untuk Malaysia muncul sebagai “pivot state” dalam ASEAN. Para bapa-bapa pengasas (founding fathers) Malaysia tentu melihat benda-benda ini selain keperluan memerangi komunis, dan ini mendorong mereka untuk bermuafakat demi kebaikan yang lebih besar.

Hargailah apa yang kita ada. Resist suara-suara yang cuba merobohkan keutuhan “Union” kita ini.

“Greater Together”

– khas sempena Hari Malaysia –


Tahukah Anda Komtar Pernah Terbakar Dulu?

Masa terluang yang ada waktu Lockdown ni, penulis sering menonton filem, terutamanya filem-filem lama. Pada satu malam, selepas menonton filem The Towering Inf.e.rno yang diterbitkan pada 1974, penulis teringat sebuah kejadian yang berlaku di Kompleks Tun Abdul Razak (KOMTAR), Pulau Pinang.

Menara KOMTAR, Pulau Pinang merupakan kebanggaan buat rakyat negeri itu. Kedudukannya yang terletak di tengah-tengah Bandaraya Georgetown berfungsi sebagai pejabat-pejabat kerajaan, selain daripada tarikan pelancong.

Menara KOMTAR suatu ketika dahulu merupakan bangunan tertinggi di Malaysia sebelum dipintas oleh Menara Maybank pada 1988. Setelah siap dibina pada 1985, menara KOMTAR merupakan menara tertinggi di Asia, selepas Menara Sunshine 60 di Tokyo.

Pada 1 Januari 1974, bermulah pembinaan buat menara yang menjadi kebanggan buat rakyat Pulau Mutiara itu. Akan tetapi, pada tahun 1983, satu kem.a.langan telah berlaku. Semasa pembinaan menara sudah mencapai tingkat 47,  satu keb.akaran besar telah berlaku di tingkat 43.  Diceritakan bahawa, kebaka.ran ini berpunca dari seputung rokok yang tidak dima.tikan dengan betul.

Kejadian itu dipercayai berlaku pada jam 8 malam. Pasukan bomba dari Seberang Perai turut membantu di dalam operasi memadamkan keb.a.k.a.ra.n  tersebut. Pada ketika itu, pasukan bomba dari Seberang Perai itu menaiki feri untuk sampai ke Georgetown kerana pada masa itu, Jambatan Pulau Pinang masih dalam proses pembinaan.

Pasukan bomba akhirnya berjaya memadamkan .a.pi pada awal pagi berikutnya walaupun mengalami kesukaran kerana kejadian itu berlaku di tingkat yang tinggi.

Walaubagaimanapun, tiada kem.alangan jiwa dilaporkan dan berita ini telah menjadi tular bukan sahaja di Malaysia, malah di serantau negara ini kerana ia melibatkan salah sebuah bangunan tertinggi di Asia dan kejadian ini merupakan antara keb.a.karan bangunan terteruk di Asia pada ketika itu.

Disebabkan kedudukan Pulau Pinang yang berhampiran dengan Indonesia yang terletak di dalam Lingkaran .A.p.i Pasifik, penghuni KOMTAR juga turut merasai gegaran sekiranya berlaku gempa  bumi di negara jiran itu. Semasa kejadian tsunami yang melanda Aceh pada 2004, gegaran turut dirasai di KOMTAR dan Pulau Pinang. Walaubagaimanapun, KOMTAR masih utuh dan kekal berdiri.

Pada 2016, berlaku sebuah keba.ka.ran turut berlaku di premis perniagaan di KOMTAR dan pasukan bomba berjaya memadamkan ..a..pi tersebut dalam tempoh 10 minit. Kebak.a.ran tersebut memu.snahkan 40% kawasan berhampiran di dalam tingkat bangunan tersebut.

Hingga hari ini, KOMTAR masih lagi menjadi tumpuan para pelancong, walaupun dilanda pelbagai bencana. Malah, KOMTAR juga bukan sahaja terkenal dengan bangunannya, tetapi juga dikenali dengan Teh Tarik KOMTAR yang digilai oleh para peminat teh.

RUJUKAN:

Nasir, S. S. M. (2016, October 15). Pusat komersial KOMTAR terbkr. Berita Harian. https://www.bharian.com.my/taxonomy/term/11/2016/10/202377/pusat-komersial-komtar-terbkr.

“Komtar: Malaysia’s Monument to Failed Modernism — Failed Architecture”. Dicapai pada 4 Jun 2021.

Kompleks Tun Abdul Razak (Komtar). Penang Travel Tips. (n.d.). https://www.penang-traveltips.com/bm/malaysia/pulau-pinang/komtar.htm.


Apa Yang Jadi Pada Baghdad?

Dikatakan semasa kota Baghdad ditakluk Mongol, beratus ribu orang mati dibunuh tentera Mongol dan buku buku semuanya dihumban ke sungai Tigris sampai jadi hitam airnya dek dakwat.

Kejatuhan kota Baghdad adalah sebahagian daripada lipatan ekspedisi tentera Hulagu Khan dalam membesarkan wilayah Ilkhanat. Hulagu mulakan hal ini denga memburu dan memusnahkan Hashashin, sekumpulan pembunuh upahan Syiah di Parsi dan seterusnya berarak ke Baghdad.

Khalifah Mutasim, khalifah Abbasiyah waktu itu yakin bahawa seluruh umat Islam akan backup baginda, ya lah, ketua segala orang Islam kot. Jadi dia buat bodo je dengan ancaman Hulagu Khan ni. Tapi tu lah, terlebih yakin ni bermasalah sebenarnya. Dia jadi lagi bermasalah bila Khalifah Mutasim pergi hina rakyat dia yang mengikut fahaman Syiah. Jadi, benda ini memungkinkan pendapat bahawa wazir Khalifah belot kepada Mongol sebab wazirnya pun Syiah.

Tak lama selepas itu, habis rakyat dalam kota Baghdad dibantai setelah kota tersebut dikepung lama. Harta emas dan berlian dirampas tentera Mongol. Buku buku ilmuwan Islam habis dibuang ke sungai sampai airnya berwarna hitam dan kuda boleh melintas air sungai tersebut sebab banyak sangat buku yang dibuang. Dikatakan sekitar 200,000 orang mati semasa penjarahan ini.Khalifah Mutasim tu pula dibunuh dengan dibalut dalam karpet dan dipijak oleh kuda kuda tentera Mongol.

Pada waktu ini, memang orang dah pandang Mongol ni serupa Yakjuj Makjuj dah. Mana mana diorang pergi mesti akan hancur. Malah, setiap kali orang lain berperang dengan Mongol, mesti kalah seolah olah tentera Mongol ni kebal. Perkara ini berlegar legar dalam masyarakat dunia sampailah Mongol tiba di Mesir dan akhirnya dikalahkan oleh koalisi tentera Mamluk dan Berke Khan yang merupakan orang Mongol. Mungkin betul kot orang cakap. Kadang kadang nak lawan api kita kena pakai api. Nak lawan Mongol, kita hantar Mongol jugak.

Korang minat pasal sejarah pertempuran paling epik di dunia? Korang boleh lanjutkan pembacaan korang dengan membeli buku PERTEMPURAN-PERTEMPURAN AGUNG dengan harga DISKAUN yang menarik bersempena jualan 11/11 di: https://bit.ly/3WSgzzp


5 Persamaan Orang Berjaya

Bila mendengar nama-nama seperti Bill Gates, Warren Buffett, Carlos Slim dan Tony Robbins, saya yakin ramai dalam kalangan kita mahu berjaya seperti individu-individu ini. Walaupun mereka datang dari latar belakang berbeza, ada beberapa persamaan dari segi sikap dan pendirian mereka kongsi yang seharusnya dimanfaatkan kita dalam kehidupan seharian.

Kita tahu apa yang mereka lakukan dan kejayaan yang mereka lakar di pentas dunia. Dan bagi setiap kejayaan dan apa saja yang mereka dapat, satu persamaan di sini ialah mereka mensyukuri apa yang mereka dapat walaupun benda tersebut bersifat remeh. Mengapa mereka suka berbuat demikian? Menurut pakar, syukur sebenarnya membantu mood manusia dalam mengharungi perjalanan kehidupan seharian daripada sinis dan pemarah kepada gembira dan ceria. Tanpa sifat syukur, manusia mudah bersikap dendam dan hasad sehingga sanggup melakukan perkara di luar batasan kemanusiaan semata-mata untuk jadi hebat daripada orang lain.

Jadilah orang yang banyak bersyukur kerana Allah berjanji sesiapa yang bersyukur, Allah bukan saja akan kekalkan malah menambah lagi nikmat yang kita terima. Ingatlah akan pesan ulama besar tasawuf dan pengarang kitab Hikam, Ibnu Athaillah al-Sakandari rahimahullah, “Sesiapa yang tidak mensyukuri nikmat Allah, maka dia sudah bersedia untuk kehilangan nikmat tersebut. Namun, sesiapa yang mensyukurinya bererti dia telah mengikatnya dengan tali kekang.”

Ini persamaan yang dikongsi ramai orang berjaya di seluruh dunia. Pada satu masa dalam kehidupan mereka, mereka menetapkan matlamat atau cita-cita yang ingin digapai, walaupun ramai bersifat pesimis terhadap cita-cita tersebut. Pada mereka, bila mereka berbuat sedemikian, mereka menjadi versi diri mereka yang terbaik dan menunjukkan prestasi cemerlang semasa bekerja.

Tidak ramai dalam kalangan kita yang mahu mengikut teladan ini kerana masih terperangkap dengan zon selesa. Pada mentaliti sesetengah daripada mereka, mereka bimbang mereka akan gagal sebelum sampai ke destinasi yang dituju. Mentaliti gagal itu seharusnya ditolak ke tepi kerana jika kita tidak melakukannya, maka bagaimana kita tahu kita akan berjaya atau sebaliknya? Luaskan pandangan dunia kita dan tetapkan matlamat yang kita boleh capai. Jika kita gagal sekalipun, sekurang-kurangnya kita berada pada satu tahap yang lebih baik berbanding dahulu. Dan kegagalan silam boleh saja dijadikan sebagai rujukan untuk kita mengelakkan ia daripada berulang pada masa akan datang.

Bukanlah sesuatu yang asing bila kita mendengar antara rahsia kejayaan pemimpin-pemimpin industri ialah etika kerja mereka yang bagus dan kesungguhan mencapainya walaupun itu bermakna kerja lebih masa. Sesiapa yang menyangka kejayaan pemimpin-pemimpin ini dicapai dalam sekelip mata silap kerana ada di antara mereka ini telah berusaha selama satu dekad dan kejayaan yang mereka capai itu tidak datang bergolek seperti yang disangka.

Tambahkan sedikit masa dan kesungguhan kita gunakan untuk kerja kita. Tak kisahlah tempohnya berapa, sejam atau paling kurang 30 minit, cuba laksanakan. Tanpa kita sedar, kita sebenarnya mengikis etika kerja bersifat sambil lewa sambil meningkatkan lagi kualiti kerja kita. Dan siapa tahu, dengan kesungguhan sebegini, apa saja matlamat yang kita tetapkan dapat direalisasikan. Jangan peduli apa orang kata sebaliknya ambil peduli kualiti kerja dan matlamat yang kita kejar.

Kejayaan takkan datang bergolek kalau aspek spiritual dan fizikal kita tak terjaga. Ini antara persamaan orang-orang berjaya, mereka tetap menjaga kesihatan diri. Jangan kerana kerja, kesihatan terabai sampai ke tahap terlantar di hospital atau kehilangan orang tersayang. Orang-orang berjaya bijak menyeimbangkan kedua-dua aspek ini kerana kedua-duanya memainkan peranan sama penting dalam kejayaan. Bila aspek spiritual kita terjaga, pandangan dunia kita menjadi lebih positif dan meningkatkan mood kita semasa bekerja. Bila kita jaga kesihatan fizikal, kita bukan saja bertenaga semasa bekerja malah kita juga tahu bila masa untuk kita berhenti seketika dan berehat.

Curi sedikit masa dengan meluangkan masa bersama keluarga dan menjaga kesihatan diri. Mulakan inisiatif menjaga kesihatan seperti menjaga pemakanan dan aktiviti senaman. Jangan bersikap menyendiri, sentiasa luangkan masa bersama orang-orang hebat dan positif. Nampak remeh bila menyentuh soal kesihatan tetapi hakikatnya, itulah perkara paling susah untuk kita jaga. Jadi, dalam rutin seharian, pastikan ia jadi sebahagian daripada agenda kehidupan kita.

Orang-orang berjaya sedar, tanpa sokongan orang-orang di sekeliling terutama keluarga dan rakan-rakan yang percaya dengan visinya, mereka takkan sampai ke tahap mereka berada hari ini. Maka tidak hairanlah mengapa orang-orang berjaya tidak lokek menyumbangkan harta, masa dan tenaga mereka untuk tujuan kebajikan seperti Bill Gates melalui yayasannya, Bill & Melinda Gates Foundation. Mereka sedar bila mana mereka memberi yang baik, maka pulangan yang mereka dapat juga baik.

Ada sesetengah daripada kita bersikap kedekut dalam soal memberi walaupun ianya bersifat remeh. Pada mereka, tiada apa-apa ganjaran memberi sebahagian daripada hasil titik peluh mereka kepada orang lain termasuk membayar zakat. Padahal mereka lupa, bila kita memberi, kita sebenarnya menyuburkan lagi harta kita selain mengundang keberkatan Allah s.w.t dalam hidup kita. Dan terlalu banyak hadis Nabi s.a.w yang mengajar kita untuk bersikap memberi seperti perlakuan baik, solat Dhuha, senyum, membuang benda merbahaya dari jalanan dan berlaku adil. Jangan bersikap lokek dalam kehidupan kerana sikap sebegini membuatkan kita sentiasa gelisah dan mengundang kebencian terhadap diri sendiri. Apa guna jadi orang berjaya tetapi jadi sasaran kebencian orang ramai kerana tidak mahu menyumbang semula kepada masyarakat.

Sumber:


Berdakwah Melalui Sukan

Baru-baru ini (6 Oktober 2018), dunia dihangatkan dengan berita mengenai kemenangan seorang jaguh peninju profesional muslim dari Dagestan, Russia iaitu Khabib Nurmagomedov dalam sebuah pertandingan sukan tempur campuran antarabangsa iaitu Ultimate Fighting Championship 229 (UFC 229) mengalahkan lawannya, seorang lagi jaguh peninju profesional dari Ireland iaitu Conor McGregor. Sebelum pertandingan, Conor telah melakukan provokasi ke atas Khabib dengan menghina agama Islam yang dianuti oleh Khabib.

Walaupun Suruhanjaya Olahraga Nevada belum lagi menentukan bentuk tindakan yang bakal dikenakan ke atas Khabib kerana tindakan beliau menyerang rakan seperlatihan Conor iaitu Dillon Danis di luar gelanggang sejurus selepas Khabib mengalahkan lawannya itu kerana Dillon bertindak memprovokasi Khabib dengan menghinanya di luar gelanggang, Khabib memberitahu media bahawa apa sahaja tindakan yang akan diambil terhadap dirinya tidak mengganggu dirinya kerana baginya agamanya (Islam) lebih penting daripada sukan.

Ramai umat Islam berbangga dengan kemenangan Khabib dalam kejuaraan tersebut kerana bukan sahaja beliau berjaya mengalahkan lawannya, Conor yang menunjukkan sikap takbur dan rasis, bahkan sifatnya yang merendah diri dan menunjukkan keperibadian seorang muslim sebenar disaksikan oleh jutaan manusia yang boleh dijadikan contoh ikutan. Beliau menolak untuk menyertai kejuaraan UFC 224 pada Mei lalu kerana kejuaraan tersebut bertembung dengan ibadah puasa walaupun ditawarkan dengan kontrak lumayan. Menerusi media, beliau juga menasihati peminat-peminatnya supaya jangan meninggalkan solat dan sentiasa berhubung dengan Tuhan dan keluarga. Sifat ini yang harus dicontohi.

Bersukan dan beriadah adalah suatu kegiatan yang amat digalakkan dalam Islam jika melakukannya mengikut garis syariat Islam. Ini kerana tubuh badan yang sihat akan melahirkan akal yang sihat, tubuh badan dan akal yang sakit sedikit sebanyak akan melemahkan jiwa dan akan mudah ditindas. Bahkan, selain bersukan, umat Islam mempunyai satu doa khusus yang diajarkan oleh Nabi Muhammad SAW sendiri memohon kepada Allah SWT supaya dibebaskan daripada sifat lemah, malas, ujub (sombong), bakhil, bebanan hutang dan penganiayaan manusia.

Antara sukan yang pernah dilakukan oleh Nabi Muhammad SAW bersama keluarga dan para sahabat baginda seperti lumba lari, menunggang kuda, memanah, termasuklah sukan bergusti / bertinju. Bahkan Nabi Muhammad SAW pernah menganjurkan sukan berenang.

Ketika dakwah Nabi Muhammad SAW di Makkah, baginda pernah mencabar seorang jaguh gusti Arab profesional bernama Rukanah bin ‘Abd Yazid bergusti dengannya. Ini kerana baginda tahu bahawa Rukanah amat dikenali sebagai seorang jaguh gusti yang handal. Pertama sekali, baginda menyerunya memeluk Islam tetapi beliau menolak. Baginda kemudiannya mencabar Rukanah bergusti dengannya dengan janji Rukanah akan memeluk Islam sekiranya beliau berjaya dikalahkan. Beliau menerima cabaran tersebut. Baginda berjaya mengalahkannya bukan sekali, tetapi sebanyak tiga kali setelah Rukanah sendiri meminta baginda ulang semula berlawan dengannya sebanyak dua kali. Rukanah sendiri menyatakan kehairananya kalah kepada baginda. Akhirnya, beliau memeluk Islam. Dalam riwayat lain, beliau memeluk Islam semasa peristiwa Pembukaan Kota Makkah.

Selain itu, Nabi Muhammad SAW juga pernah dicabar oleh seorang lagi jaguh gusti yang begitu kuat iaitu Abu Aswad al-Jumahi. Beliau begitu kuat sehingga beliau pernah berdiri di tengah-tengah kulit lembu dan menyuruh seramai 10 orang lelaki dewasa menarik setiap hujung kulit lembu tersebut, tetapi beliau tidak bergerak sedikitpun, bahkan kulit lembu tersebut terkoyak di sekeliling tempat beliau berdiri. Seperti Rukanah, Nabi Muhammad SAW berdakwah kepadanya kepada Islam tetapi beliau menolak. Baginda kemudiannya mencabar Abu Aswad bergusti dengan janji yang sama dan beliau menerima cabaran tersebut. Walaupun baginda berjaya mengalahkannya dengan mudah, namun Abu Aswad tidak menepati janjinya dengan tetap dalam keadaan musyrik.

Jika hendak dikatakan bahawa Nabi Muhammad SAW seorang yang berbadan sasa dan seorang ahli gusti, maka kedua-dua sifat tersebut sememangnya tiada pada baginda. Bahkan, baginda tidak pernah diajar dan berlatih untuk menjadi sebegitu. Kekuatan tersebut datang daripada Allah SWT sebagai mukjizat. Bukan bermakna baginda mencari gaduh atau musuh, tetapi untuk menunjukkan kepada mereka berdua bukti kebenaran yang di bawa oleh baginda, kerana cuma melalui kekuatan fizikal sahaja mereka berdua boleh menyedarinya.

Sifat keperibadian Khabib yang merendah diri dan sentiasa menunjukkan kekuasaan Allah SWT mengatasi segalanya menyerupai keperibadian seorang tokoh lagenda peninju muslim dunia yang sangat sinonim dengan dunia tinju antarabangsa iaitu Allahyarham Muhammad Ali atau nama lahirnya Cassius Clay. Sebelum memeluk Islam, Cassius Clay masyhur dengan teriakan “I am the greatest!” Setelah memeluk Islam, beliau menukar kata-kata masyhurnya itu kepada “Allah is the greatest!” Itulah antara contoh berdakwah dalam bersukan. Berdakwah maksudnya menyeru manusia mengesakan Allah SWT, menyeru ke arah kebaikan, mencegah kemungkaran, menyeru kepada Islam, sama ada melalui lisan mahupun perbuatan.

Sumber rujukan:

– Nawawi Dusuki, Kisah Ringkas Kehidupan Rasulullah SAW, Batu Caves, Selangor: Thinker’s Library Sdn. Bhd., 1996.

– Isa Muhammad Maishnu, “An Analitical Study of Sports Development As Viewed From Islamic Perspective,” The Shield, Research Journal of Physical Education and Sports Science, Vol. 4, 2009, Sindh University Jounals.

– “Islam Mengatasi Segalanya,” MStar, 8 Oktober 2018, pautan: http://www.mstar.com.my/sukan/sukan-ekstra/2018/10/08/khabib-tinju/, dirujuk pada 9 Oktober 2018.


Alam Semesta Kita Mungkin Flat

Geng bumi rata sentiasa mendakwa bumi itu rata walaupun dakwaan tersebut dibuktikan sebagai salah. Tetapi bila berbicara tentang alam semesta itu sendiri, usah terkejut sekiranya alam semesta ciptaan Ilahi ini sebenarnya rata.

Teori ini bagaikan memberi nyawa baru kepada geng bumi rata tetapi sebenarnya tidak. Dari segi geometri alam semesta, alam semesta berbentuk rata secara tiga dimensi. Anggaran bentuk alam semesta dibuat dengan mengambil kira sifat-sifat pelbagai komponennya: jirim biasa, jirim gelap, radiasi elektromagnet dan tenaga gelap.

Sekiranya jumlah ketumpatan semua komponen menghasilkan nombor tepat yang dipanggil ketumpatan kritikal, maka alam semesta ini rata. Namun begitu, jika nilai yang dihasilkan lebih rendah atau lebih tinggi daripada nilai ketumpatan kritikal, maka geometri alam semesta akan membentuk bentuk yang berbeza.

Andainya nilai ketumpatan alam semesta lebih rendah daripada ketumpatan kritikal, maka bentuk alam semesta seperti pelana dalam bentuk dua dimensi. Menerusi alam ini, dua garisan selari bukan saja tidak akan bertemu antara satu sama lain tetapi semakin menjauh antara kedua-duanya. Alam ini dikenali sebagai alam terbuka (open universe).

Manakala jika nilai ketumpatan alam semesta lebih tinggi daripada ketumpatan kritikal, maka ia berbentuk sfera dalam bentuk dua dimensi. Ini bukan bermakna alam semesta ini berbentuk bola gergasi tetapi ia lebih kepada metafora bagi memahami kerumitan geometri empat dimensi yang digunakan bagi menerangkan bentuk alam semesta. Alam ini pula dikenali sebagai alam tertutup (closed universe).

Jadi, apa sebenarnya bentuk alam semesta mengikut para saintis? Mereka merasakan ia lebih hampir kepada bentuk rata kerana nilai komponen alam sekitar lebih hampir dengan nilai ketumpatan kritikal. Begitupun, terdapat pelbagai masalah fizik yang perlu diselesaikan terlebih dahulu sebelum kesimpulan ini diambil.

Pertama, saintis masih lagi belum mengetahui perihal tenaga gelap dan jirim gelap yang mempengaruhi geometri alam semesta. Kedua, sekiranya alam ini mempunyai nilai berhampiran dengan nilai ketumpatan kritikal, ini bermakna ia mencapai nilai tersebut semasa peristiwa Big Bang berlaku.

RUJUKAN:

Carpineti, A. (2021). The Earth Is Not Flat But The Universe Might Be. IFLScience.